Agong beri sumbangan peribadi kepada waris mangsa nahas pesawat

KUALA LUMPUR, 20 Ogos - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berkenan menyampaikan sumbangan peribadi kepada waris-waris mangsa nahas pesawat terhempas di Lebuhraya Guthrie berdekatan Bandar Elmina di Shah Alam, Selangor pada Khamis lepas.Menurut hantaran di Facebook Istana Negara hari ini, sumbangan itu diserahkan oleh Datuk Pengelola Bijaya Diraja Istana Negara, Mejar Jeneral Datuk Indera Zahari Mohd Ariffin.“Dalam kunjungan ke Hospital Tengku Ampuan Rahimah Klang dan Masjid Jamek Ar-Rahimiah Klang pagi hari ini, Mejar Jeneral Datuk Indera Zahari turut menyampaikan ucapan takziah Seri Paduka Baginda dan Seri Paduka Baginda Raja Permaisuri Agong kepada semua waris dan ahli keluarga atas pemergian mengejut insan tersayang mereka ke Rahmatullah.“Seri Paduka Baginda berdua turut berdukacita dan menzahirkan harapan agar semua keluarga tabah dan sabar menghadapi dugaan serta suasana sedih dan pilu," menurut catatan itu.

(Mejar Jeneral Datuk Indera Zahari menyerahkan sumbangan peribadi kepada waris-waris mangsa nahas pesawat terhempas/FOTO FB Istana Negara)

Tambahnya, Seri Paduka Baginda berdua mendoakan agar roh-roh Allahyarham dicucuri rahmat oleh Allah SWT dan ditempatkan dalam kalangan mereka yang beriman dan beramal soleh.Tragedi nahas pesawat Beechcraft Model 390 (Premier 1) pada Khamis lalu terhempas di Lebuhraya Guthrie berdekatan Bandar Elmina di Shah Alam, Selangor yang meragut 10 nyawa iaitu dua kru pesawat, enam penumpang dan dua orang awam.Mangsa dikenalpasti adalah juruterbang Shahrul Kamal Roslan dan Heikal Aras Abdul Azim.Enam penumpang pula adalah Kharil Azwan Jamaludin; Shaharul Amir Omar; Mohamad Naim Fawwaz Mohamed Muaidi; Datuk Seri Johari Harun; Muhammad Taufiq Mohd Zaki dan Idris Abdol Talib @ Ramali.Orang awam masing-masing pemandu kenderaan e-hailing, Sharipuddin Shaari dan penunggang motosikal yang juga penghantar makanan, Muhamad Hafiz.


Dua lelaki maut kereta terbabas langgar tiang elektrik

(Sebuah Proton Waja terbabas dan merempuh tiang elektrik di Jalan Kuala Kangsar, dekat Ipoh, awal pagi tadi/FOTO Bomba)

IPOH, 20 Ogos - Dua lelaki maut manakala seorang lagi cedera apabila kereta yang dinaiki mereka terbabas dan merempuh tiang lampu pembahagi jalan, di Jalan Kuala Kangsar, di sini awal pagi tadi.Ketua Polis Daerah Ipoh, ACP Yahya Hassan berkata, pihaknya menerima panggil kira-kira 2.45 pagi daripada orang awam.Mangsa, S. Narayanan, 32, dan rakannya, R. Manimanan, 36, disahkan maut di lokasi kejadian akibat kecederaan parah.Katanya, kemalangan melibatkan sebuah kereta yang dinaiki tiga lelaki yang melalui Jalan Kuala Kangsar menghala ke Ipoh.

Setiba dilokasi kejadian, kesemua mangsa didapati tersepit dalam kenderaan terbabit, sebelum proses mengeluarkan mangsa dilakukan pihak bomba.Manakala seorang lagi mangsa dihantar ke Hospital Raja Permaisuri Bainun, untuk rawatan lanjut.Hasil siasatan mendapati ketiga-tiga mangsa berusia dalam lingkungan 30-an dan kes disiasat mengikut Seksyen 41 (1) Akta Pengangkutan Jalan (APJ) 1987.


Bangunan baharu dibina perlu dilengkapi kemudahan internet

KUALA LUMPUR, 20 Ogos- Bangunan baharu yang dibina, perlu dilengkapi dengan kemudahan internet sejajar dengan aspirasi Kementerian Komunikasi dan Digital untuk capaian 5G.Menterinya, Fahmi Fadzil, berharap pemain industri dapat memantau dan meneliti perkara berkenaan, bagi menjayakan hasrat tersebut."Ini penting kerana sebagai menteri yang bertanggungjawab berkenaan internet, selalunya saya disalahkan oleh ahli-ahli parlimen yang lain, kenapa ada beberapa bangunan tiada internet, ia sebenarnya adalah sesuatu yang perlu kita pertimbangkan,” katanya.

(Menteri Komunikasi dan Digital, Fahmi Fadzil/BERNAMA)

Beliau berkata demikian pada Majlis Penutupan Hujung Minggu Merdeka PAM, di Bangsar.Tambahnya, pemain industri perlu mempertimbangkan satu seni bina yang mempunyai sejarah tersendiri seperti bangunan Angkasapuri dan Parlimen."Apakah mungkin, kita pertimbangkan satu bahasa, atau satu bahasa seni bina yang suai manfaat untuk projek perumahan rakyat pada masa depan. Seringkali kita lihat, kita pertimbang biasanya rumah Melayu kalau kita pergi ke kampung, dapur terletak di bahagian belakang rumah, tetapi kebanyakan rumah Projek Perumahan Rakyat (PPR) di Kuala Lumpur, dapur terletak di bahagian depan rumah", katanya.


Nahas Elmina: Tiada lagi mangsa terlibat- KP Selangor

KLANG, 20 Ogos - Polis mengesahkan tiada lagi mangsa yang terlibat dalam nahas pesawat terhempas di Elmina.Menurut Ketua Polis Selangor Datuk Hussein Omar Khan, kesemua jenazah akan diserahkan kepada waris hari ini.

"Saya juga mengesahkan bahawa tiada lagi mana-mana individu terlibat dan terkorban dalam nahas itu. Hanya 10 mangsa ini sahaja, yang mana lapan adalah daripada pesawat dan dua di jalan raya tersebut."Jadi dengan itu pihak polis, pihak Hospital Tengku Ampuan Rahimah, Klang dan juga Jabatan Kimia Malaysia selesai tugas operasi proses-proses pengecaman mayat pada hari ini", katanya.

(Ketua Polis Selangor Datuk Hussein Omar Khan semasa sidang media di HTAR, Klang)

Beliau berkata demikian pada sidang media yang diadakan di Jabatan Forensik, Hospital Tengku Ampuan Rahimah (HTAR) pagi tadi.Tambah beliau, pihak Jabatan Agama Islam Selangor (JAIS) akan menguruskan kesemua jenazah sehingga selesai solat jenazah sebelum diserahkan kepada waris.

Mangsa yang terlibat adalah juruterbang Shahrul Kamal Roslan dan Heikal Aras Abdul Azim.Enam penumpang pula adalah Kharil Azwan Jamaludin, Shaharul Amir Omar, Mohamad Naim Fawwaz Mohamed Muaidi, Datuk Seri Johari Harun, Muhammad Taufiq Mohd Zaki dan Idris Abdol Talib @ Ramali.Orang awam masing-masing pemandu kenderaan e-hailing, Sharipuddin Shaari dan penunggang motosikal yang juga penghantar makanan, Muhamad Hafiz.


Jenazah Johari dijangka dikebumi pada tengah hari ini

KUALA LUMPUR, 20 Ogos - Jenazah Allahyarham Datuk Seri Johari Harun yang terbabit dalam nahas pesawat ringan di Elmina, Shah Alam, Khamis lalu akan dikebumikan di Tanah Perkuburan Raudhatul Sakinah KL Karak, Batu Caves pada pukul 12.00 tengah hari, hari ini.Jenazah Allahyarham sebelum itu akan disolatkan di Masjid Jamek Ar-Rahimiah, Klang pada pukul 9.00 pagi.Kemudian disolatkan kali kedua di Masjid Saidina Hamzah pada pukul 11.00 pagi.Jenazah Allahyarham dijangka diterima keluarga pada pukul 9 pagi ini.Terdahulu, jenazah pertama mangsa nahas pesawat dituntut ahli keluarga pada 9.30 pagi semalamJenazah Muhamad Hafiz Muhamad Salleh, 32, dibawa ke Masjid Al-Rahimiah, untuk disolatkan sebelum dikebumikan di Tanah Perkuburan Masjid Al-Huda, Kampung Jerong, Kedah.

(Allahyarham Datuk Seri Johari Harun antara 10 mangsa terkorban dalam nahas jet persendirian dekat Elmina Khamis lalu)

Seramai 10 individu disahkan terkorban iaitu dua kru pesawat, enam penumpang dan dua orang awam.Mangsa dikenalpasti adalah juruterbang Shahrul Kamal Roslan dan Heikal Aras Abdul Azim.Enam penumpang pula adalah Kharil Azwan Jamaludin; Shaharul Amir Omar; Mohamad Naim Fawwaz Mohamed Muaidi; Datuk Seri Johari Harun; Muhammad Taufiq Mohd Zaki dan Idris Abdol Talib @ Ramali.Orang awam masing-masing pemandu kenderaan e-hailing, Sharipuddin Shaari dan penunggang motosikal yang juga penghantar makanan, Muhamad Hafiz.


MTHQA ke-63 buka tirai

KUALA LUMPUR, 20 Ogos- Majlis Tilawah dan Menghafaz Al-Quran Peringkat Antarabangsa (MTHQA) ke-63 membuka tirainya malam tadi dengan membariskan 72 orang peserta dari 51 buah negara.Perasmiannya disempurnakan Perdana Menteri, Datuk Seri Anwar Ibrahim.MTHQA mengekalkan dan menambah baik kelainan dalam persembahan menggunakan teknologi sistem tiga dimensi (3D), grafik realiti diperkukuhkan (AR) dan pancaran lampu LED supaya penyampaian ibrah dan tadabbur dapat memberi kesan terbaik sepanjang majlis. Teknik AR dikekalkan penggunaanya bagi meraih perhatian dan menyentuh jiwa penonton dalam mendalami tadabbur ayat-ayat suci al-Quran.

(Peserta Tilawah Ahmed Masoud Juma daripada Kenya memperdengarkan bacaan surah Al-Isra ketika menghadiri Majlis Tilawah dan Menghafaz Al-Quran Peringkat Antarabangsa (MTHQA) ke-63 Tahun 1445H/ 2023M di Pusat Dagangan Dunia Kuala Lumpur (WTCKL)/Foto Bernama)

Disiarkan secara langsung di TV1, majlis tilawah dimulakan dengan bacaan pembukaan dari empat qari dan qariah mewakili negara Kenya, Iraq, Turkiye dan Afrika Selatan. Manakala, seramai 20 orang jemaah hakim telah ditempatkan di ruangan khas semasa peserta memperdengarkan bacaan mereka. Pertandingan selama enam hari itu diadakan di Pusat Dagangan Dunia (WTC) Kuala Lumpur.  Sebelum ini, Malaysia pernah menerima pengiktirafan bagi kategori penganjuran Program Al Quran Terbaik 2016 oleh Kuwait International Prize of Holy Quran.


Program Menyemai Semangat Kesetiaan kepada Raja, Negara diperluas - Fahmi

IPOH, 20 Ogos- Program Menyemai Semangat Kesetiaan kepada Raja dan Negara bersempena Sambutan Kemerdekaan, akan diperluas ke negeri lain.Menteri Komunikasi dan Digital, Fahmi Fadzil berkata pihaknya akan mengadakan perbincangan dengan Kementerian Pendidikan mengenai perkara tersebut.Jelas beliau, langkah memperluas program tersebut akan merapatkan hubungan rakyat dan institusi diraja, selain memupuk semangat perpaduan terutama di peringkat sekolah."Saya akan bincang dengan Menteri Pendidikan untuk lihat apa yang boleh kita lakukan di peringkat negeri-negeri dan akhirnya kejohanan di peringkat kebangsaan."Dan ada beberapa perkara yang perlu kita pertimbangkan termasuk keberangkatan Seri Paduka Baginda Yang di-Pertuan Agong," katanya.

(Menteri Komunikasi dan Digital, Fahmi Fadzil)

Beliau berkata demikian ketika ditemui selepas program tersebut di Bangunan Perak Darul Ridzuan Ipoh, di sini malam tadi.Program Menyemai Semangat Kesetiaan kepada Raja dan Negara Perak merupakan anjuran bersama Dewan Negara Perak dan Jabatan Pendidikan Negeri dengan pembiayaan dan sokongan Kerajaan Negeri.Ia melibatkan lebih 564,000 penyertaan.


Generasi muda Orang Asli digalak rebut kerjaya profesional

(Datuk Seri Ahmad berkata kerajaan MADANI akan memastikan generasi Orang Asli yang seterusnya dapat meningkatkan taraf hidup mereka)

JOHOR BAHRU, 19 Ogos- Kebajikan masyarakat Orang Asli tidak akan dipinggirkan terutama dalam aspek pendidikan.Kerajaan MADANI akan memastikan generasi Orang Asli yang seterusnya dapat meningkatkan taraf hidup mereka.Timbalan Menteri Kewangan 1, Datuk Seri Ahmad Maslan berkata, golongan belia Orang Asli juga tidak terkecuali daripada merebut peluang pekerjaan berpendapatan tinggi."Pada saya kerana saya ada penduduk Orang Asli di kawasan saya, apa yang saya lihat di peringkat Orang Asli ini yang pentingnya adalah soal pendidikan anak anak mereka."Mereka patut menjadi akauntan, doktor atau profesional yang lain seperti pengurusan," kata Ahmad selepas Majlis Penyerahan 1000 naskah al-Quran tafsir pimpinan Arrahman kepada pelajar-pelajar dan belia Orang Asli seluruh Johor di Johor Bahru.

(Datuk Seri Ahmad  berucap selepas Majlis Penyerahan 1000 naskah al-Quran tafsir pimpinan Arrahman kepada pelajar-pelajar dan belia Orang Asli seluruh Johor di Johor Bahru)


Nahas Elmina: Sembilan jenazah diserah kepada waris esok

(Ketua Polis Selangor tiba bagi mesyuarat hasil bedah siasat di HTAR kira-kira pukul 8.30 malam)

KLANG, 19 Ogos- Kesemua sembilan jenazah mangsa nahas pesawat terhempas berhampiran Bandar Elmina, Shah Alam, Khamis lalu akan diserah kepada keluarga, pagi esok secara berperingkat. Ketua Polis Selangor, Datuk Hussein Omar Khan berkata proses ujian DNA untuk mengenal pasti identiti mangsa telah selesai. "Jadi butir-butir lanjut kita akan maklumkan esok sebab kita kena maklum kepada keluarga dahulu, untuk keluarga buat persiapan."Dan seperti mana yang telah diaturkan sebelum ini, semua mayat akan diserahkan bermula pukul 9 pagi esok," katanya.

(Ketua Polis Selangor, Datuk Hussein Omar Khan)

Beliau berkata demikian dalam sidang media di pekarangan Jabatan Forensik Hospital Tuanku Ampuan Rahimah (HTAR), di sini, malam ini.Tambah Hussein, jenazah mangsa akan dibawa ke Masjid Jamek Ar-Rahimiah, di sini, untuk diuruskan oleh pihak JAIS. Kemudian akan diaturkan ke tempat perkuburan yang dipersetujui oleh pihak keluarga.


TEKUN terus komited bantu usahawan Orang Asli

(Datuk Ewon berkata, bagi tahun ini RM502,000 telah diluluskan setakat 17 Ogos lepas)

SLIM RIVER, 19 Ogos- Sejumlah RM6.6 juta telah diperuntukkan menerusi Skim Pembiayaian Usahawan Orang Asal sejak diperkenalkan pada tahun 2008.Sehingga kini skim itu telah memberi manfaat kepada lebih 635 usahawan Orang Asli.Menteri Pembangunan Usahawan dan Koperasi (KUSKOP), Datuk Ewon Benedick berkata, bagi tahun ini RM502,000 telah diluluskan setakat 17 Ogos lepas.Inisiatif berkenaan disalurkan menerusi Tabung Ekonomi Kumpulan Usaha Niaga (TEKUN Nasional) bawah kementeriannya."Saya amat yakin, selepas daripada ini, kita akan terima permohonan-permohonan dan kita akan proses. Tidak perlu tunggu tahun hadapan. Sekiranya ada permohonan daripada usahawan mikro, daripada kalangan masyarakat Orang Asli kita akan proses. "Yang mana menepati tatakelola dan kriteria, kita akan salurankan pembiayaan. Seperti kita salurkan pada hari ini," kata Ewon kepada pemberita selepas merasmikan Sambutan Hari Orang Asal dan Karnival Usahawan & Koperasi Orang Asal Perak 2023 di Kampung Orang Asli Pisang, Rasau, di sini.Turut disampaikan pembiayaan TEKUN Nasional berjumlah RM292,000 kepada 14 orang usahawan dan sumbangan RM30,000 kepada Persatuan Orang Asli Perak daripada Institut Koperasi Malaysia (IKMa).Hadir sama, Timbalan Ketua Setiausaha KUSKOP Datuk Zamri Salleh dan Pengerusi Lembaga Pengarah IKMa Yahya Mat Sahri.Sementara itu, 14 usahawan Orang Asli menerima bantuan bersempena Sambutan Hari Orang Asal dan Karnival Usahawan & Koperasi Orang Asal Perak di Rasau, Slim River.

(Datuk Ewon berkata Tekun terus komited bantu usahawan Orang Asli)


KLANG, 19 Ogos- Kenderaan polis mula memasuki Jabatan Forensik Hospital Tengku Ampuan Rahimah (HTAR), Klang pukul 8.05 malam tadi. Kenderaan yang dipercayai membawa Ketua Polis Selangor, Datuk Hussein Omar Khan pula tiba pada pukul 8.30 malam. Beliau yang tiba menaiki kenderaan rasmi, adalah bagi menghadiri mesyuarat berkaitan proses bedah siasat dan pengecaman identiti mangsa nahas pesawat Beechcraft Model 390 (Premier 1).

(KP Selangor hadir mesyuarat hasil bedah siasat di HTAR)

Mesyuarat turut dihadiri wakil dari Pasukan Patalogi HTAR, Jabatan Kimia Malaysia dan pakar Kementerian Kesihatan Malaysia (KKM).Turut hadir Ketua Polis Daerah Shah Alam, Asisten Komisioner Mohd Iqbal Ibrahim.


NRECC santuni, iktiraf peranan media

(Nik Nazmi berkata, media memainkan peranan penting dalam menyebarluaskan maklumat kepada masyarakat)

KEPONG, 19 Ogos- Hubungan baik antara Kementerian Sumber Asli, Alam Sekitar dan Perubahan Iklim (NRECC) dengan pengamal-pengamal media perlu terus diperkukuh supaya maklumat mengenai inisiatif kementerian dapat disebarkan dengan betul dan tepat, serta difahami rakyat.Menterinya, Nik Nazmi Nik Ahmad berkata, media memainkan peranan penting dalam menyebarluaskan maklumat kepada masyarakat."Media massa bukan hanya berperanan menyampaikan maklumat dan dasar kerajaan, ataupun membawa pelbagai pandangan masyarakat dari bawah terhadap dasar-dasar ini sebaliknya penting sebagai satu medium untuk mendapat maklum balas keberkesanan dasar atau inisiatif tersebut."Melalui liputan media yang meluas inisiatif yang dilakukan oleh NRECC akan dapat menarik perhatian masyarakat secara lebih meluas," kata Nik Nazmi ketika berucap merasmikan program Treasure Hunt NRECC bersama Media di Taman Botani, Institut Penyelidikan Perhutanan Malaysia (FRIM), Kepong. Hadir sama, Timbalan Menteri Datuk Seri Huang Tiong Sii, Timbalan Ketua Setiausaha (Sumber Asli) Abdul Wahid Abu Salim dan ketua-ketua pengarah jabatan serta agensi bawah NRECC.Penganjuran program libat urus dengan media berupa didik hibur ini merupakan inisiatif kementerian meraikan dan mengiktiraf kerjasama dan sumbangan pihak media yang telah banyak membantu dalam liputan dan publisiti mengenai inisiatif kementerian.Ujarnya, adalah menjadi harapan agar hubungan baik yang telah terbina dan terjalin itu dapat kekal berpanjangan selaras dengan mendukung aspirasi Ekonomi MADANI dalam sektor pertumbuhan hijau demi ketahanan iklim dan memastikan rakyat menikmati akses yang universal dari segi infrastruktur asas bekalan air dan elektrik.

(Nik Nazmi ketika berucap merasmikan program Treasure Hunt NRECC bersama Media di Taman Botani, FRIM, Kepong)


Nahas Elmina: Keluarga Muhamad Hafiz rayu henti sebar video

SUNGAI PETANI, 19 Ogos- Keluarga Allahyarham Muhamad Hafiz Muhamad Saleh, 32, mengucapkan terima kasih kepada kerajaan dan semua pihak yang terlibat memudahkan urusan pengebumian arwah.Adik Allahyarham, Noorhidayah Muhamad Saleh, 30, berkata mereka sekeluarga masih bersedih dan terkejut, namun reda dengan apa yang berlaku."Kami dapat panggilan polis, kata pagi ini kami boleh balik...alhamdulillah sangat dipermudahkan segalanya daripada awal sampai akhir," katanya.Beliau berkata demikian kepada pemberita di Tanah Perkuburan Islam Masjid Al-Huda di Kampung Jerung, di sini hari ini.Dalam pada itu, Noorhidayah memohon orang ramai supaya berhenti dan tidak menyebarkan gambar dan video membabitkan arwah abangnya, demi menjaga perasaan ahli keluarga."Saya nak minta tolong jasa baik seluruh rakyat Malaysia yang masih menyebarkan video abang saya, saya mohon sangat tolonglah padam dan henti sebar."Kita tak tahu yang Allah nak jemput dia dengan cara macam itu...tapi kita minta jaga perasaan keluarga kami kerana masih terkejut dengan apa yang berlaku," katanya.

Ditanya mengenai majlis perkahwinannya yang dijangka minggu depan, Noorhidayah memberitahu mereka sekeluarga belum membincangkan sama ada untuk ia diteruskan atau tidak.

Kira-kira 1,000 penduduk, kenalan dan saudara mara serta masyarakat setempat memenuhi kawasan tanah perkuburan itu bagi memberi penghormatan terakhir kepada Allahyarham.


Tragedi Elmina: Kerajaan sedia bantu keluarga Muhamad Hafiz

(Foto FB Steven Sim Chee Keong)

SUNGAI PETANI, 19 Ogos- Kerajaan bersedia menghulurkan bantuan kepada keluarga Allahyarham Muhamad Hafiz Muhamad Saleh, 32, mangsa nahas pesawat terhempas di Bandar Elmina, bagi membantu meringankan beban keluarga terbabit.Timbalan Menteri Kewangan II, Steven Sim Chee Keong berkata pihaknya juga bersedia membantu sebarang keperluan yang bersesuaian kepada keluarga Allahyarham. "Kita akan lihat kepada keperluan keluarga mangsa...saya juga telah sampaikan hasrat kepada bapa mangsa (Muhamad Saleh) untuk hubungi pihak saya jika ada keperluan...jika urusan arwah seperti ada barang di Kuala Lumpur dan sebagainya."Saya juga mewakili Menteri Pengangkutan, Anthony Loke untuk ziarah dan menyerahkan sumbangan sebanyak RM10,000 kepada keluarga mangsa," katanya.

Beliau ditemui selepas pengebumian jenazah Allahyarham Muhamad Hafiz di Tanah Perkuburan Masjid Al-Huda Kampung Jerung, di sini hari ini.

Berita berkaitanNahas Elmina: Allahyarham Muhammad Hafiz selamat dikebumikan


Peka perkongsian kandungan di media sosial - Fahmi

KUALA LUMPUR, 19 Ogos - Pengguna media sosial diingatkan berhikmah dan berfikir sebelum berkongsi kandungan yang boleh mencetus keresahan terhadap pihak tertentu.Menteri Komunikasi dan Digital, Fahmi Fadzil meluahkan rasa kecewa terhadap sikap sesetengah pengguna media sosial yang tidak berempati terhadap keluarga mangsa nahas pesawat ringan di Bandar Elmina di Shah Alam, baru baru ini."Saya pilu, 'i'm very sadnes by not only the incident' tetapi kadang-kala sikap kita, dia seperti kita perlu ada batas . Ini kerana ia bukan sahaja isu 3R ataupun isu fitnah, tetapi sebenarnya isu adab , isu akhlak, isu moral. Jadi saya harap kita belajar daripada kejadian yang amat menyedihkan ini, kita hormat keluarga mangsa," kata Fahmi, di sini.Mengulas mengenai penularan video di media sosial mengenai kejadian itu, sehingga kini pihaknya belum menerima sebarang laporan daripada Suruhanjya Komunikasi dan Multimedia Malaysia (MCMC). Beliau bercakap kepada media selepas merasmikan Kejohanan Catur Terbuka Inter-generasi anjuran Pusat Akiviti Warga EMAS di Lembah Pantai , di sini.

(Menteri Komunikasi dan Digital, Fahmi Fadzil/FOTO BERNAMA)

Dalam perkembangan lain Fahmi berkata Kerajaan Perpaduan tidak pernah menyekat mana-mana media rasmi atau agensi berita yang berdaftar bawah Jabatan Penerangan Malaysia setakat ini.

"Itu adalah jaminan, dan pada masa sama secara amnya saya boleh kata, kita tidak boleh benarkan sekiranya ada maklumat yang salah atau berunsur fitnah atau menyentuh isu untuk dipermainkan oleh mana-mana pihak. Walaupun ada kebebasan media, tetapi kita tidak bebas menyebar maklumat yang salah," kata Fahmi kepada media selepas melancarkan kempen Astro #DemiNegaraku dan Home of Kids, di Putrajaya.Beliau turut menyangkal kononnya Kerajaan Perpaduan bertindak agresif menyekat kebebasan bersuara susulan dakwaan sekatan beberapa laman sesawang berita arus perdana.


Pelan jangka panjang pastikan bekalan produk penting tersedia

(Datuk Armizan ditemu bual selepas tinjauan mesra Jualan Rahmah Mega Peringkat Johor)

PASIR GUDANG, 19 Ogos- Pelan jangka panjang akan dirangka untuk memastikan bekalan produk penting dalam negara tersedia, tanpa perlu bergantung pada negara luar.Pemangku Menteri Perdagangan Dalam Negeri dan Kos Sara Hidup, Datuk Armizan Mohd Ali berkata, ia bagi mengelak bekalan produk terganggu akibat faktor-faktor seperti geopolitik dan bencana.Menurut beliau, sesetengah produk dibawa masuk dari luar negara atas faktor kos import yang lebih rendah, berbanding kos pengeluaran di dalam negara.Setakat ini, 100% bekalan gula mentah di Malaysia dibawa masuk dari Brazil selepas India memberhentikan eksport gula mentah, pada tahun ini."Yang ada dalam negara ialah kilang penapisan, pemprosesan gula itu, tapi gula mentah bekalannya dari luar. Sebelum ni kita mempunyai bekalan dari beberapa negara."Tetapi disebabkan faktor-faktor tertentu, sebahagian negara telah membuat keputusan sama ada untuk sementara atau dalam tempoh 24 jam saja, menghentikan eksport gula," kata Armizan semasa menghadiri tinjauan mesra Jualan Rahmah Mega Peringkat Johor, di Pasir Gudang, di sini.

(Setakat ini, 100% bekalan gula mentah di Malaysia dibawa masuk dari Brazil selepas India memberhentikan eksport gula mentah, pada tahun ini)


Jualan Rahmah dua kali sebulan, tahun depan

PASIR GUDANG, 19 Ogos- Program Jualan Rahmah, PJR disasar dianjurkan dua kali sebulan di semua 600 Dewan Undangan Negeri seluruh negara, tahun depan. Pemangku Menteri Perdagangan Dalam Negeri dan Kos Sara Hidup (KPDN), Datuk Armizan Mohd Ali berkata ia selepas 2.1 juta pengunjung direkodkan sepanjang program itu berlangsung sejak Januari hingga bulan lalu.  Daripada jumlah itu, 611,790 pengunjung direkodkan di Johor, melibatkan 241 lokasi seluruh negeri. PJR juga berjaya melibatkan penyertaan 110 pemborong, peruncit dan pasaraya di 1,229 lokasi.  "Kita juga menyeru kepada kerajaan negeri, untuk terlibat secara rasmi dengan inisiatif jualan rahmah ini, sebagaimana model jualan desa rahmah di Johor ini, untuk kita bersama dalam Program Jualan Rahmah di peringkat negeri-negeri," katanya.

(Pemangku Menteri Perdagangan Dalam Negeri dan Kos Sara Hidup (KPDN), Datuk Armizan Mohd Ali)

Beliau ditemui selepas menghadiri Walkabout Jualan Rahmat Mega Peringkat Johor, di sini hari ini.


Tragedi Elmenia: YDP Agong kurnia sumbangan peribadi

KUALA LUMPUR, 19 Ogos- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berkenan menyampaikan sumbangan peribadi kepada balu Allahyarham Idris Abdol Talib @ Ramali, salah seorang mangsa nahas pesawat di Elmina.

Sumbangan diserahkan Datuk Paduka Maharaja Lela Istana Negara, Datuk Azuan Effendi Zairakithnaini.Adlina Aisyah Ahmad Rusli, 41, pernah bertugas sebagai Pegawai Pentadbir, Sumber Manusia di Istana Negara dari tahun 2011 hingga 2015.

Dalam kunjungan itu, Azuan Effendi turut menyampaikan ucapan takziah Yang di-Pertuan Agong dan Raja Permaisuri Agong atas pemergian mengejut suami tersayang.

(Agong beri sumbangan peribadi kepada balu mangsa nahas pesawat/Istana Negara)


(Hari Potensi KEMAS Peringkat Parlimen Lembah Pantai yang diadakan di Auditorium P.Ramlee Angkasapuri)

KUALA LUMPUR, 19 Ogos- Pelbagai aktiviti dianjurkan bagi menyerlahkan bakat kanak-kanak pada Hari Potensi KEMAS Peringkat Parlimen Lembah Pantai.

Tahun ini tumpuan diberi kepada acara bakat yang menyaksikan ramai kanak-kanak mempamerkan bakat dalam pelbagai pertandingan seperti bilal cilik, ustazah junior, pidato, bercerita dan tarian. Ia menjadi platform mencungkil dan mengasah bakat sekali gus memupuk nilai-nilai murni serta membentuk kepercayaan mental, mengembangkan minat dan kreativiti kanak-kanak.Pemenang di peringkat Parlimen akan mara ke peringkat negeri dan seterusnya kebangsaan. Hari Potensi KEMAS Peringkat Parlimen Lembah Pantai yang diadakan di Auditorium P.Ramlee Angkasapuri, Kuala Lumpur dirasmikan Ahli Parlimen Lembah Pantai, Fahmi Fadzil yang juga Menteri Komunikasi dan Digital.Beliau diiringi Ketua Pengarah Penyiaran, Suhaimi Sulaiman dan Pengarah KEMAS Wilayah Persekutuan, Asri Saleh.Fahmi turut menyampaikan hadiah kepada para pemenang.Hari Potensi KEMAS merupakan program tahunan melibatkan kanak-kanak seawal usia lima dan enam tahun yang mengikuti pendidikan awal di Tabika KEMAS seluruh negara.

(Fahmi berkata Hari Potensi KEMAS serlahkan bakat kanak-kanak)


Kaji keberkesanan peranti Starlink, sebelum pemasangan seterusnya - Fahmi

KUALA LUMPUR, 19 Ogos- Suruhanjaya Komunikasi dan Multimedia Malaysia (SKMM) masih mengkaji keberkesanan peranti satelit Starlink, sebelum lapan lagi unit dipasang di beberapa kawasan pedalaman termasuk Sabah dan Sarawak.Bagaimanapun Menteri Komunikasi dan Digital, Fahmi Fadzil berkata kerajaan tidak menghalang komuniti untuk melanggan sebarang unit peranti satelit sebagai penyelesaian jangka pendek isu internet."Di Malaysia sebenarnya kita ada empat penyedia perkhidmatan internet satelit termasuk Starlink, satu lagi ialah ConnectMe bawah Measat dan ada lagi dua."Jadi sebenarnya dari segi komersial kita boleh tempah mana-mana yang kita inginkan, rasa sesuai had ekonomi yang kita ada dan kerajaan tidak menghalang mana-mana komuniti untuk menggunakannya."Tetapi untuk SKMM kita lihat mungkin Starlink, ConnectMe dan juga penyedia perkhidmatan internet satelit yang ada boleh membantu sebagai penyelesaian sementara ataupun 'interim solution' untuk tempat-tempat; sambil menunggu penyelesaian jangka masa panjang," katanya.

(Menteri Komunikasi dan Digital, Fahmi Fadzil)

Beliau berkata demikian selepas Majlis Pelancaran Program Wangsa Maju Kita Punya, di sini hari ini.Terdahulu, dua peranti satelit Starlink telah dipasang di Kampung Orang Asli Hulu Kemensah dan Universiti Teknologi MARA (UiTM) Kuala Pilah, Negeri Sembilan.


Peruntukan khas baik pulih 32 tabika KEMAS

(Fahmi berkata, keutamaan akan diberikan kepada tabika KEMAS yang amat memerlukan bantuan kewangan)

KUALA LUMPUR, 19 Ogos- Peruntukan khas akan disediakan kepada 32 tabika KEMAS di Parlimen Lembah Pantai bagi memastikan kanak-kanak di institusi itu mendapat pendidikan awal dalam suasana yang kondusif dan selesa.Ahli Parlimen Lembah Pantai, Fahmi Fadzil berkata, keutamaan akan diberikan kepada tabika KEMAS yang amat memerlukan bantuan kewangan. "Untuk tahun ini memandangkan kita sudah masuk bulan Ogos, saya akan berbincang dengan pegawai penjaga untuk kenal pasti 10 tabika KEMAS yang paling memerlukan untuk saya bantu secara langsung. Minimum untuk 10 yang pertama ini kita sediakan peruntukan RM10,000. "Untuk baiki, untuk baik pulih. Kita mulakan dengan 10 dulu dan kemudian kita tengok yang lain," katanya ketika berucap di majlis sambutan Hari Potensi KEMAS Parlimen Lembah Pantai di Auditorium P.Ramlee Angkasapuri, di sini. Fahmi juga memaklumkan bahawa beliau sedang mengusahakan pembinaan sebuah sekolah rendah kebangsaan lagi di Lembah Pantai. "Kita dulu ada tapak SMK Seri Pantai yang lama. Sekarang ini nampak terbengkalai. Tapi sebenarnya dalam proses untuk dijadikan sekolah rendah. Jadi saya usahakan perkara ini sudah tiga hinggga empat tahun dalam proses.


Malaysia akan buka semula kedutaan di Iraq - Zambry

LUMUT, 19 Ogos- Kementerian Luar dalam proses akhir sebelum memuktamadkan pembukaan semula kedutaan negara di Iraq.Menterinya, Datuk Seri Dr. Zambry Abd Kadir berkata satu pertemuan akan diadakan bersama Perdana Menteri dan Timbalan Perdana Menteri Iraq bagi membincangkan beberapa aspek berkaitan termasuk logistik. Jelas beliau, pembukaan semula kedutaan di Iraq diharap dapat mengukuhkan hubungan diplomatik kedua-dua negara selain memberi nilai tambah daripada sudut ekonomi dan pelaburan."Pasca perang di Iraq telah pun bermula untuk beberapa lama dan kemasukan negara-negara luar ke Iraq dengan menubuhkan kedutaan ataupun membuka kedutaan mereka telahpun bermula."Maka menjadi tanggungjawab kita juga sebagai negara yang pernah mengadakan hubungan diplomatik dengan kerajaan Iraq dan kita telah mendapat persetujuan daripada Kabinet bagi saya mengetuai," katanya.

(Datuk Seri Dr. Zambry Abd Kadir)

Beliau ditemui pada program Khidmat Bakti Bersama Komuniti Pulau Pangkor di Masjid Teluk Raja Bayang, di sini hari ini.Tambah Zambry, pihaknya juga sedang dalam proses untuk melihat keperluan membuka semula kedutaan di beberapa negara yang sebelum ini terpaksa ditutup ekoran konflik ketegangan politik dan peperangan.Pertimbangan bersesuaian akan dilakukan oleh pasukan peninjau khas bagi memperincikan faktor keselamatan dan kedudukan kepentingan negara tersebut sebelum keputusan dimuktamadkan.


LABUAN, 19 Ogos- Sebanyak 34 rumah setinggan haram di bina di atas tanah kerajaan di sini dirobohkan dalam 'Ops Pencerobohan Pendudukan Tidak Sah atau Haram'.Ia melibatkan lebih 200 individu yang mendiami rumah setinggan di sepanjang sungai dan di luar kawasan Skim Penempatan Masyarakat Pelarian (SPMP) di pulau itu. Timbalan Pengarah Pejabat Pengarah Tanah dan Galian Wilayah Persekutuan Labuan, Abdul Basit Abdul Latif berkata, pihaknya telah mengeluarkan notis lebih enam bulan lalu agar mengosongkan kawasan tersebut namun masih ramai yang enggan. "Bawah Seksyen 425 ini, kesalahan menceroboh sebenarnya boleh didakwa di mahkamah. Kalau sabit kesalahan dia boleh didenda sehingga RM500,000 ataupun 5 tahun penjara."Dalam konteks ini kita cuma minta penduduk supaya mengosongkan kawasan Ini dengan merobohkan strukur rumah-rumah mereka tanpa membuat pendakwaan. Kita hanya minta mereka mengembalikan tanah kerajaan dalam keadaan asal," kata Abdul Basit kepada media di sini.

(Abdul Basit berkata, pihaknya telah mengeluarkan notis lebih enam bulan lalu agar mengosongkan kawasan tersebut namun masih ramai yang enggan)

Operasi melibatkan sembilan agensi dengan kekuatan 105 anggota. Tindakan perobohan itu bukan sahaja menghalang pencerobohan berleluasa, malah memastikan kebersihan Sungai Gersik dan kesihatan penduduk. Pada masa sama mengurang isu sosial dan dadah, serta menghapus ketirisan hasil agensi elektrik dan air serta kos pembersihan yang mencecah jutaan ringgit wang pihak berkuasa tempatan. Pencerobohan dalam bentuk binaan struktur rumah dikenal pasti di dua lokasi; Kg Batu Arang berhampiran dan di luar SPMP Muslim dan di Kg Gersik melibatkan tanah kerajaan untuk rizab sungai dan rizab jalan.

(Rumah setinggan diroboh selepas notis enam bulan)


Nahas Elmina: Allahyarham Muhammad Hafiz selamat dikebumikan

SUNGAI PETANI, 19 Ogos- Jenazah Allahyarham Muhammad Hafiz Muhamad Saleh, 32 tahun, yang merupakan salah seorang mangsa nahas pesawat, selamat dikebumikan di Tanah Perkuburan Islam Masjid Al-Huda, Sungai Petani, Kedah.Lebih 300 orang jemaah termasuk saudara mara dan kenalan Allahyarham telah menunaikan solat jenazah di Masjid Al-Huda yang dipimpin imam masjid tersebut, Aziddin Mat Arifin.Terdahulu, jenazah dimandi dan dikafankan Jabatan Agama Islam Selangor (JAIS).Dalam pada itu, Allahyarham, mangsa pertama nahas berkenaan yang diserahkan kepada ahli keluarga.Insiden tersebut mengorbankan 10 orang  dalam kejadian yang berlaku di Elmina, Shah Alam, Selangor.

(Terdahulu, jenazah dimandi dan dikafankan Jabatan Agama Islam Selangor (JAIS))

Artikel Berkaitan:Tragedi Elmina: MOT minta orang awam bantu siasatanNahas Elmina, proses bedah siasat di HTAR selesaiNahas Elmina: Biarlah kenangan terakhir bersama mangsa adalah yang 'sempurna' - PolisJenazah penunggang p-hailing dihantar pulang ke Kedah - KP Selangor


Gantung kain rentang gergasi, RTM semarakkan sambutan bulan kebangsaan

KUALA LUMPUR, 19 Ogos- Jabatan Penyiaran Malaysia (RTM) mengambil inisiatif menggantung kain rentang (banner) gergasi di bangunan ikoniknya dikenali sebagai Wisma TV.Pemasangan itu adalah salah satu usaha RTM dalam menyemarakkan lagi sambutan bulan kebangsaan.Menurut Penolong Pengarah Bahagian Khidmat Pengurusan (BKP), Azureen Balkish Mohd Basri, ia merupakan acara tahunan jabatan selaku badan penyiaran rasmi kerajaan."Kain rentang gergasi ini berukuran 225x70 kaki, menggunakan material khas supaya ia kekal tahan di bangunan ikonik RTM itu sendiri iaitu Wisma TV. Ini kerana bangunan itu begitu strategik berhadapan dengan lebuh raya Persekutuan. Simbolik ini adalah sebagai tanda kami warga RTM bersama-sama menyemarakkan bulan kebangsaan serta meningkatkan semangat perpaduan dan patriotik bersama rakyat Malaysia, sempena Hari Kemerdekaan ke-66 dan sambutan Hari Malaysia," kata Azureen kepada pemberita di Angkasapuri, hari ini.Tambah beliau, selain kain rentang, turut dipasang adalah gegantung (bunting) di seluruh kawasan RTM.

(Penolong Pengarah Bahagian Khidmat Pengurusan (BKP), Azureen Balkish Mohd Basri)


APM siap sedia menghadapi Monsun Timur Laut

LANGKAWI, 19 Ogos- Angkatan Pertahanan Awam (APM) Negeri Kedah kini bersiap siaga menghadapi Monsun Timur Laut.Sebanyak 58 aset laut dan 38 aset darat berada pada tahap optimum bagi menghadapi sebarang kemungkinan berlaku.Timbalan Pengarah APM Kedah Mejar (PA) Mohd Muaz Mohd Yusoff berkata seramai 1,100 orang anggota juga telah ditugaskan untuk berada di lapangan menghadapi bencana dan pasca bencana sama ada kecil ataupun berskala besar."Kejadian besar memberi kita lebih tumpuan dan menggerakkan jentera kita untuk membantu memudahkan proses-proses penyelamatan, pemindahan mangsa dan juga pasca bencana," katanya kepada pemberita pada program Langkawi Lifeguard Challenge 2023 di Pantai Cenang.Program yang melibatkan seramai 200 peserta APM seluruh negeri Kedah itu antara inisiatif untuk meningkatkan kemahiran penyelamatan juga kecergasan mental dan fizikal menghadapi Monsun Timur Laut.


KUALA TERENGGANU, 19 Ogos- Tiada jangkitan penyakit batuk kokol dikesan di Terengganu ketika ini.Pengarah Kesihatan Negeri, Datuk Dr. Kasemani Embong berkata, bagaimanapun pihaknya akan sentiasa menjalankan pemantauan semasa bagi mengelak penularan penyakit.ertussis atau batuk kokol adalah penyakit cegahan vaksin yang disebabkan bakteria "Bordetella pertussis"."Wabak 'pertussis' ini bukan penyakit baru tapi penyakit yang kita cegah melalui pengambilan vaksin. Kes ini jarang berlaku. Setakat ini di Terengganu, walaupun ada wabak di negeri lain tapi kita tiada jangkitan wabak itu.Semua penyakit berbangkit, memang kita akan sentiasa pantau," kata Dr. Kasemani kepada pemberita selepas Majlis Perasmian Jelajah Agenda Nasional Malaysia Sihat peringkat negeri di Kuala Terengganu.

Mengulas lanjut, beliau berkata wabak Influenza di negeri itu masih terkawal susulan pemantauan yang sentiasa dijalankan secara mingguan.Pesakit yang mempunyai simptom segera dirujuk kepada hospital bagi mengelak penularan kes.


Kes rasuah, juruteknik ditahan reman enam hari

SHAH ALAM, 19 Ogos- Suruhanjaya Pencegahan Rasuah Malaysia (SPRM) Selangor menahan reman seorang juruteknik kerana disyaki meminta rasuah berjumlah RM1,500 daripada seorang pemilik rumah sebagai balasan tidak mengeluarkan saman atas kesalahan mencuri bekalan elektrik.Perintah reman selama enam hari bermula hari ini hingga 24 Ogos dikeluarkan Majistret Ariff Danial Shah Shahril Nor.Suspek lelaki berusia lingkungan 20an itu merupakan kakitangan syarikat vendor kepada sebuah syarikat utiliti tenaga elektrik.Dia ditahan kira-kira pukul 5.30 petang semalam di sebuah pangsapuri di Klang, Selangor.Suspek disyaki menghubungi seorang lelaki yang menyatakan meter di rumahnya telah terlibat dengan kecurian elektrik dan boleh dikenakan denda sebanyak RM16,000.Sebagai balasan untuk tidak dikenakan sebarang denda, suspek telah meminta wang sebanyak RM1,500.  Bagaimanapun, suspek telah menerima RM1,000 setelah lelaki terlibat meminta agar nilai sogokan tersebut dikurangkan.Siasatan dijalankan di bawah Seksyen 16 Akta SPRM 2009.

(Bagaimanapun, suspek telah menerima RM1,000 setelah lelaki terlibat meminta agar nilai sogokan tersebut dikurangkan)


Satu kes batuk kokol disahkan di Rompin

ROMPIN, 19 Ogos- Jabatan Kesihatan Pahang (JKNP) mengesahkan satu kes jangkitan Pertussis atau batuk kokol melibatkan sebuah keluarga di Kampung Bahagia, di sini.Pengarahnya, Datuk Dr Nor Azimi Yunus berkata, Pejabat Kesihatan Daerah (PKD) Rompin melaporkan kes berkenaan baru-baru ini melibatkan sebuah keluarga iaitu seorang ibu serta dua anaknya."Ketiga-tiga pesakit adalah warganegara Malaysia."Kesemua pesakit telah diberi rawatan dan berada dalam keadaan stabil," katanya dalam kenyataan.Susulan itu, PKD Rompin telah meningkatkan aktiviti pencegahan dan kawalan di persekitaran kawasan tempat tinggal pesakit.JKNP juga akan terus memantau kejadian dan meningkatkan aktiviti pencegahan serta kawalan bagi memastikan penularan tidak berlaku. "Situasi penyakit pertussis ini adalah terkawal," katanya.Pertussis adalah penyakit cegahan vaksin disebabkan bakteria Bordetella pertussis dengan kuman disebarkan melalui udara semasa pesakit bersin atau batuk dan menjangkiti menerusi mulut, hidung dan tekak.Lazimnya mereka yang dijangkiti akan mengalami batuk berpanjangan dalam tempoh satu hingga dua minggu, malah boleh berlarutan sehingga dua bulan.Komplikasi teruk seperti pneumonia (radang paru-paru), encephalopathy (radang otak) dan kematian boleh berlaku.


KBS terbuka terima permohonan jadikan Melaka hab permotoran

AYER KEROH, 19 Ogos- Kementerian Belia dan Sukan (KBS) terbuka untuk menerima permohonan bagi mewujudkan hab sukan permotoran di Melaka.Timbalan Menterinya, Adam Adli Abdul Halim berkata Melaka yang memegang status sebagai negeri pelancongan itu dilihat berpotensi untuk menjadi lokasi sukan permotoran bukan sahaja acara litar malah acara berkonvoi.“Belum ada permohonan rasmi setakat ini. Sekarang baru ada cadangan. Kita akan berbincang kalau ada permohonan itu dan kita akan lihat kesesuaian serta peruntukan kita.Jika ada kerjasama dengan semua pihak majlis kerajaan negeri dan lain-lain agensi, saya rasa tiada yang mustahil untuk kita realisasikan," kata Adam Adli kepada pemberita pada Program Konvoi Kembara Merdeka Seri Setia sempena Sambutan Hari Kebangsaan Peringkat Negeri Melaka 2023, di sini.Tambahnya, dengan wujudnya hab berkenaan, ia dapat menggalakkan lagi penganjuran program-program melibatkan Rakan Litar yang merupakan salah satu gaya hidup dalam Rakan Muda.

(Timbalan Menteri KBS, Adam Adli Abdul Halim ditemui pemberita selepas menyempurnakan "flag-off"Program Konvoi Kembara Merdeka Seri Setia, pagi tadi/Foto FB Menteri)


Nahas Elmina, Anthony lawat keluarga mangsa

PUTRAJAYA, 19 Ogos- Keluarga salah seorang mangsa yang terkorban dalam nahas pesawat di Elmina, Shah Alam menerima kunjungan Menteri Pengangkutan, Anthony Loke hari ini.Anthony turut menyampaikan sumbangan peribadi kepada keluarga Sharipuddin Shaari.Mangsa merupakan pemandu e-hailing yang melalui tapak nahas semasa insiden berlaku.Dalam catatan di Facebook rasminya, Anthony turut mengucapkan takziah kepada semua keluarga mangsa yang terkorban dalam nahas itu.Turut hadir, wakil syarikat Grab yang akan membantu proses tuntutan insurans keluarga mangsa.

(Mangsa merupakan pemandu e-hailing yang melalui tapak nahas semasa insiden berlaku)

Artikel Berkaitan:Nahas Elmina: Grab Malaysia bantu keluarga SharipuddinTragedi Elmina: MOT minta orang awam bantu siasatanNahas Elmina, proses bedah siasat di HTAR selesaiNahas Elmina: Biarlah kenangan terakhir bersama mangsa adalah yang 'sempurna' - Polis


Nahas Elmina: Grab Malaysia bantu keluarga Sharipuddin

KUALA LUMPUR, 19 Ogos- Grab Malaysia bersedia memberi bantuan serta sokongan sewajarnya kepada keluarga Sharipuddin Shaari yang maut dalam nahas pesawat terhempas di Elmina, Shah Alam, pada Khamis lalu.Grab memaklumkan, selain faedah perlindungan insurans, pihaknya juga akan memastikan waris mangsa menerima lebih banyak bantuan lain, termasuk bayaran daripada dana Grab Partner Zakat serta sumbangan Grab Malaysia dan komuniti rakan penghantar.“Keluarga Grab mengucapkan takziah kepada keluarga, waris dan rakan-rakan Sharipuddin yang juga seorang rakan penghantar berdedikasi. “Sharipuddin adalah individu yang rajin dan kami seluruh komuniti rakan penghantar berdukacita kerana insiden itu berlaku ketika Allahyarham sedang bekerja keras mencari rezeki halal.“Kami dapat berasakan kesedihan yang dilalui semua ketika ini. Kami memanjatkan doa buat keluarga Allahyarham dan keluarga mangsa lain yang terbabit dalam nahas tragis di Elmina,” katanya dalam kenyataan.Grab turut menggesa orang ramai agar tidak berkongsi maklumat peribadi mangsa dalam media sosial bagi menghormati privasi keluarga dan siasatan yang sedang dijalankan.


Tiada halangan pelabur asing melabur di negeri pembangkang - MITI

ISKANDAR PUTERI, 19 Ogos- Tiada halangan kepada pelabur untuk melabur di negeri yang dipimpin selain daripada Kerajaan Perpaduan.Timbalan Menteri Pelaburan, Perdagangan dan Industri (MITI), Liew Chin Tong berkata usaha itu membantu negara dalam memberikan manfaat kepada rakyat tanpa mengira fahaman politik.Selain itu, inisiatif pelaburan membantu membuka peluang kerjaya kepada umum."Tiada halangan mana-mana pelabur nak melabur di negeri yang bukan bawah pimpinan Kerajaan Perpaduan. Contohnya, di Kulim.Walaupun kerajaan negeri bukan sebahagian daripada kerajaan pusat tetapi dapat wujud urusan pelaburan terbesar dari syarikat Jerman iaitu Infineon. Saya rasa isu itu tidak harus jadi penghalang," kata Chin Tong kepada pemberita, di sini, hari ini.Tambah Chin Tong, semua pihak diseru bekerjasama dalam menjana pelaburan asing dan tempatan sekali gus memfokuskan peningkatan taraf ekonomi negara secara keseluruhannya.

(Timbalan Menteri Pelaburan, Perdagangan dan Industri (MITI), Liew Chin Tong)


MBIP peruntuk RM30,000, teroka potensi ekosistem kenderaan elektrik

ISKANDAR PUTERI, 19 Ogos- Majlis Bandaraya Iskandar Puteri (MBIP) memperuntukkan RM30,000 kepada Projek Happy EV Riders bagi meneroka potensi-potensi ekosistem kenderaan elektrik (EV).Peruntukan itu diberikan menerusi Geran Komuniti Iskandar Puteri Rendah Karbon (IPRK) 3.0.Datuk Bandar MBIP, Datuk Mohd Haffiz Ahmad berkata projek yang dijalankan bermula bulan Ogos 2023 hingga Januari 2024, menekankan kesedaran dan penyelidikan mobiliti hijau di Iskandar Puteri."Berhubung pemberian Geran Komuniti IPRK 3.0, sebanyak 108 penyertaan kita terima, namun 25 sahaja yang kita pilih mengikut kesesuaian konsep yang kita mahu laksanakan pada tahun ini," kata Mohd Haffiz kepada pemberita, hari ini.

(Datuk Bandar MBIP, Datuk Mohd Haffiz Ahmad)

Usaha itu dijalankan melibatkan empat buah skuter EV yang digunakan usahawan tempatan bagi tujuan penghantaran makanan sekitar kawasan berkenaan.Projek tersebut merupakan antara 26 projek rendah karbon yang menerima geran IPRK melibatkan nilai keseluruhan RM500,000.Sementara itu, Timbalan Menteri Pelaburan, Perdagangan dan Industri, Liew Chin Tong berkata inisiatif yang mendorong ke arah transisi hijau itu, berpotensi menarik pelaburan dan peluang pekerjaan."Dengan usaha seperti ini, kita dapat mewujudkan transisi hijau lebih pesat lebih cepat, transisi hijau ini bukan sahaja dapat bawa lebih pelaburan. Ia juga dapat menjana peluang pekerjaan baharu," kata Chin Tong kepada pemberita.Projek Happy EV Riders juga akan mengkaji kesiapsiagaan masyarakat untuk beralih kepada ekosistem mobiliti hijau dan kesan kepenggunaan EV dalam komuniti.Hasil dapatan akan diserahkan kepada MBIP dan Universiti Teknologi Malaysia, bagi penyelidikan lanjut.


Kerajaan galak syarikat swasta labur dalam mobiliti hijau

KUALA LUMPUR, 19 Ogos- Kerajaan mengalu-alukan usaha syarikat swasta untuk melabur dalam mobiliti hijau seperti kenderaan elektrik (EV). Menteri Pengangkutan, Anthony Loke berharap lebih banyak feri elektrik diperkenal selain kereta dan motosikal untuk meningkatkan penggunaan pengangkutan yang lebih mesra alam dalam negara. "Kalau kita sebut tentang EV, tidak tertakluk kepada kereta. Jadi kalau kita lihat sekarang kereta sudah ada EV, motosikal sudah ada EV dan mereka turut meneroka feri penumpang," katanya kepada pemberita di sini.Setakat ini, syarikat Malaysia Yinson Holdings Berhad melabur dalam pembinaan mobiliti hijau marin iaitu feri penumpang elektrik.


Kedutaan Malaysia di Sweden keluar amaran perjalanan

(Kenyataan Kedutaan Malaysia di Sweden/Twitter @EmbofMYinSE)

KUALA LUMPUR, 19 Ogos- Kedutaan Malaysia di Sweden mengeluarkan amaran perjalanan untuk rakyat Malaysia yang tinggal atau melawat negara itu susulan peningkatan amaran keganasan ke tahap kedua tertinggi, baru-baru ini.

"Sekiranya berlaku kecemasan, individu digesa untuk menghubungi talian 112 untuk mendapatkan bantuan.

“Rakyat Malaysia juga dinasihatkan untuk mendaftar dengan Kedutaan Malaysia di Stockholm bagi memudahkan perkhidmatan komunikasi dan konsular.

"Kedutaan Besar Malaysia di Stockholm boleh dihubungi di talian berikut: Alamat: Karlavagen 37, 114 31 Stockholm, Sweden, Telefon: + 46 8440 8400/+46 73 536 9152 atau E-mel: This email address is being protected from spambots. You need JavaScript enabled to view it.," katanya menerusi X yang dahulunya dikenali sebagai Twitter.Perkhidmatan Keselamatan Sweden (SAPO) menaikkan tahap ancaman keganasan kepada peringkat tinggi iaitu keempat daripada lima tahap, buat kali pertama sejak 2016.

Keputusan itu susulan rentetan penghinaan umum terhadap al-Quran yang telah mencetuskan protes di pelbagai negara Islam dan ancaman daripada kumpulan militan.

(Dua lelaki biadab membakar kitab suci al-Quran di Stockholm, Swedenpada 28 Jun lalu/Reuters)


Tragedi Elmina: MOT minta orang awam bantu siasatan

KUALA LUMPUR, 19 Ogos- Kementerian Pengangkutan (MOT) memohon bantuan orang awam atau mana-mana pihak yang mempunyai sebarang bentuk rakaman video atau gambar yang relevan untuk tampil mengemukakan bahan berkenaan kepada Biro Siasatan Kemalangan Udara (BSKU).Menurut MOT, ia bagi membantu kerja-kerja siasatan insiden pesawat terhempas di Elmina, Selangor, baru-baru ini."Orang awam yang berada berdekatan tempat kejadian dan menyaksikan kemalangan tersebut diminta terus berhubung dengan BSKU menerusi e-mel, This email address is being protected from spambots. You need JavaScript enabled to view it. atau menghubungi talian 03-88921235."Siasatan teknikal berdasarkan Annex 13 - Aircraft Accident and Incident Investigation, International Civil Aviation Organisation telah dimulakan oleh BSKU bermula tarikh kemalangan berlaku."Laporan awal siasatan perlu disediakan dalam masa 30 hari daripada tarikh kejadian," katanya menerusi kenyataan.MOT juga merayu kepada orang awam untuk tidak menyebarluaskan imej video mangsa yang terkorban dalam kemalangan terlibat.Tindakan itu akan menimbulkan kekeliruan dan spekulasi yang bukan sahaja menganggu siasatan malah boleh menyinggung perasaan keluarga waris mangsa.

Berita Berkaitan:Nahas Elmina, proses bedah siasat di HTAR selesaiJenazah penunggang p-hailing dihantar pulang ke Kedah - KP SelangorNahas pesawat: Suami tidak tunjuk petanda pelik- Isteri allahyarham Shaharul Amir


Nahas Elmina, proses bedah siasat di HTAR selesai

KLANG, 19 Ogos- Proses bedah siasat ke atas semua mayat dan cebisan anggota badan nahas pesawat di Elmina oleh pasukan patologi Hospital Tengku Ampuan Rahimah (HTAR), selesai.Ketua Polis Selangor, Datuk Hussien Omar Khan berkata hasil sampel asid deoksiribonukleik (DNA) dihantar ke Jabatan Kimia Malaysia untuk proses DNA."Selain daripada DNA, kita juga ada buat cap jari. Jadi pakar cap jari daripada bahagian D2 Polis Diraja Malaysia (PDRM) Bukit Aman telah mengenal pasti lapan cap jari yang ada pengecaman yang positif, sekali gus dapat mengenal pasti lapan mayat kejadian itu," katanya dalam Sidang Media Khas di HTAR pagi tadi.Tambahnya, identiti satu mayat bertanda HR001 telah dikenal pasti sebagai penunggang p-hailing, Muhammad Hafiz Muhammad Salleh.Jenazah Muhammad Hafiz akan dikebumikan di Tanah Perkuburan Islam Masjid Al Huda, Kampung Jerong, Sungai Petani, Kedah.Urusan pengebumiannya djangka disegerakan sejurus selesai pengurusan jenazah yang disempurnakan Jabatan Agama Islam Selangor (JAIS) .Menurut bapa mangsa, Muhammad Salleh Othman, proses pengebumian Muhammad Hafiz akan dilakukan secepat mungkin."Kalau sempat hari ini, hari ini juga. Tengok pengurusan mayat daripada JAIS. Tapi pihak waris kalau boleh hendak mempercepatkan pengebumian jenazah Muhammad Hafiz" katanya.

(Jenazah Muhammad Hafiz akan dikebumikan di Masjid Al Huda,Kampung Jerong, Sungai Petani, Kedah)

Berita Berkaitan:Jenazah penunggang p-hailing dihantar pulang ke Kedah - KP SelangorNahas Elmina: Isteri sahkan identiti pemandu e-hailingProses pengurusan mayat mangsa nahas pesawat terhempas dijangka selesai IsninNahas pesawat: Operasi pencarian di lokasi 95 peratus selesai


Nahas Elmina: Biarlah kenangan terakhir bersama mangsa adalah yang 'sempurna' - Polis

KLANG, 19 Ogos- Waris kepada sembilan daripada 10 mangsa nahas pesawat di Elmina, Shah Alam yang masih dalam proses pengesanan identiti melalui ujian asid deoksiribonukleik (DNA) dinasihat menerima seadanya apa jua 'keadaan' orang tersayang biarpun dengan hati berat.Ketua Polis Selangor, Datuk Hussein Omar Khan berkata, cebisan atau anggota badan mangsa akan disempurnakan oleh pihak Jabatan Agama Islam Selangor (JAIS) sebelum diserahkan kepada waris untuk dikebumikan."Dalam keadaan jenazah sebegitu, pihak JAIS akan sempurnakan sehingga mandi dan solat jenazah serta (sempurnakan) dalam keranda."Apa yang saya, pasukan saya boleh nasihatkan, pihak keluarga terima seadanya, dan kebumikan."Biarlah, kenangan yang dia (waris) ada (bersama mangsa) itu, kenangan yang sempurna, (seperti) yang kali terakhir dia lihat (mangsa)," katanya dalam sidang media di HTAR di sini.Hussein Omar berkata, proses bedah siasat ke atas kira-kira 300 cebisan mayat oleh pasukan patologi Hospital Tuanku Ampuan Rahimah (HTAR) sudah selesai dan hasilnya dihantar ke Jabatan Kimia Malaysia untuk proses DNA."Kita tidak boleh tergesa-gesa kerana ia melibatkan anggota-anggota badan, yang mana kalau boleh, kita nak serahkan atau satukan semua badan-badan ini kepada pemilik yang sama. Proses ini agak sensitif dan perlu masa. "Setakat ini, 30% sampel anggota badan sudah dikenal pasti. Tiga kaedah pengecaman diguna pakai iaitu cap jari, DNA dan gigi."Kita beri sampai hari Isnin, petugas bekerja 24 jam," tambahnya.Seramai 30 pegawai forensik terbabit dalam bedah siasat mangsa termasuk Pasukan Patalogi HTAR, Jabatan Kimia Malaysia, Bahagian Cap Jari Bukit Aman dan pakar ontologi (gigi) Kementerian Kesihatan (KKM).

Dalam pada itu, jenazah pertama, Muhamad Hafiz Muhamad Salleh, 32, seorang penunggang e-hailing, dituntut ahli keluarganya, pagi tadi.

(Tragedi pesawat terhempas di Elmina, Shah Alam meragut 10 nyawa pada Khamis lalu)

Berita berkaitan:Nahas Elmina, proses bedah siasat di HTAR selesaiJenazah penunggang p-hailing dihantar pulang ke Kedah - KP SelangorJangan kongsi gambar mangsa tragedi Elmina - MCMCADUN Pelangai antara 10 terkorban dalam nahas pesawat - Anthony Loke10 mangsa terlibat, nahas pesawat di Lebuhraya Guthrie


Jenazah penunggang p-hailing dihantar pulang ke Kedah - KP Selangor

KLANG, 19 Ogos- Jenazah penunggang p-hailing akibat nahas pesawat terhempas, Muhamad Hafiz Muhamad Saleh akan dihantar ke kampung halamannya di Kampung Sidam, Sungai Petani hari ini.Perkara tersebut diumumkan oleh Ketua Polis Selangor, Datuk Hussien Omar Khan hari ini di Hospital Tengku Ampuan Rahimah, Klang.Jenazah akan diserahkan kepada Jabatan Agama Islam Selangor (JAIS) untuk diuruskan sebelum dikebumikan di Sungai Petani, Kedah.Waris keluarga dilaporkan hadir berkumpul pagi ini di hadapan Jabatan Forensik bersama van jenazah.Tambah Datuk Hussein lagi, proses bedah siasat telah selesai dan persampelan Asid deoksiribonukleik (DNA) telah dihantar ke Jabatan Kimia.Sehingga kini, lapan cap jari telah dikenal pasti untuk proses pengecaman.

(Ketua Polis Selangor, Datuk Hussien Omar Khan menyatakan perkara tersebut dalam satu sidang media, pagi ini)


Sebuah rumah kayu di Keramat terbakar

KUALA LUMPUR, 19 Ogos- Sebuah rumah di Lorong Keramat 7, Kampung Datuk Keramat di ibu negara musnah dalam kejadian kebakaran, semalam.Komander Operasi Pegawai Bomba Kanan (PBK) ll Mohd Rozihafizam Othman berkata kebakaran membabitkan sebuah rumah kayu yang terbakar 80 peratus. "Seramai 38 anggota bersama 11 jentera dari Balai Bomba dan Penyelamat (BBP) Keramat, BBP Sentul, BBP Jalan Hang Tuah dan BBP Wangsa Maju dikejarkan ke lokasi kejadian."Pihak bomba dapat mengawal kebakaran itu daripada merebak."Tiada mangsa yang dilaporkan cedera dalam insiden terbabit."Punca kebakaran masih dalam siasatan," katanya menerusi kenyataan.

(Pihak bomba dapat mengawal kebakaran itu daripada merebak)


Satu jenazah mangsa nahas pesawat akan diserah kepada keluarga esok pagi - KP Selangor

KLANG, 18 Ogos - Satu daripada 10 jenazah nahas pesawat ringan di Elmina, Shah Alam akan diserahkan kepada keluarga esok pagi.Ketua Polis Selangor, Datuk Hussein Omar Khan bagaimanapun memaklumkan, identiti jenazah berkenaan juga akan didedahkan, esok.Maklumat akan didedahkan kepada media selepas perkara berkenaan dimaklumkan kepada keluarga."Perkara tersebut sesuai mesyuarat bersama Jabatan Forensik Hospital Tengku Ampuan Rahimah Klang," katanya, di sini.Hadir sama dalam mesyuarat itu, Ketua Polis Daerah Shah Alam, Asisten Komisioner (ACP), Mohd Iqbal Ibrahim.Pada Khamis, seramai 10 mangsa disahkan terkorban dalam nahas pesawat pesawat Beechcraft Model 390 (Premier 1) nombor pendaftaran N28JV, semalam.Mangsa terdiri daripada lapan penumpang dan kru pesawat, selain dua orang awam iaitu penunggang motosikal dan pemandu kereta yang kebetulan berada di lokasi nahas.Turut terlibat dalam nahas, Exco Kerajaan Tempatan, Perumahan, Alam Sekitar dan Teknologi Hijau Negeri Pahang, Datuk Seri Johari Harun.


Bacaan trend jangkitan influenza stabil

PUTRAJAYA, 18 Ogos - Trend jangkitan influenza di negara ini merekodkan bacaan yang stabil, kata Ketua Pengarah Kesihatan Datuk Dr Muhammad Radzi Abu Hassan. Dr Muhammad Radzi dalam satu kenyataan berkata, kadar konsultasi kes penyakit seperti influenza (ILI) antara 6.14 dan 6.44 peratus, manakala kadar kemasukan pesakit ke wad dengan jangkitan pernafasan akut teruk (SARI) ialah 6.98 peratus hingga 8.79 peratus sepanjang bulan lepas."Aktiviti survelan makmal yang dijalankan Institut Penyelidikan Perubatan (IMR) dan Makmal Kesihatan Awam Kebangsaan (MKAK) juga tidak mengesan sebarang kelainan atau perubahan atau mutasi pada virus influenza yang menular pada ketika ini,” katanya. Wabak yang disebabkan virus influenza bermusim akan menyebabkan demam selesema yang ringan pada kebanyakan individu dan jangkitannya cenderung berlaku sepanjang tahun, selain boleh menyerang semua peringkat umur termasuk kanak-kanak mahupun orang dewasa.

Menurut beliau, peningkatan trend jangkitan yang direkodkan itu melibatkan virus influenza sedia ada iaitu 54 peratus virus influenza A(H1N1), 40 peratus virus influenza A (H3), lima peratus virus SARS-CoV-2, dan satu peratus influenza B pada Minggu Epidemiologi ke-31 (ME 31/2023) iaitu bagi tempoh 30 Julai hingga 5 Ogos lepas.Selain itu, katanya terdapat 19 kluster jangkitan berkaitan saluran pernafasan selain COVID-19 yang dilaporkan pada ME 31/2023, meningkat daripada 18 kluster yang dilaporkan pada ME 30/2023 iaitu bagi tempoh 23 hingga 29 Julai lepas. "Sejumlah 155 kes terlibat dalam kluster tersebut dan jumlah kumulatif kluster yang dilaporkan hingga ME 31/2023 adalah 199 berbanding 282 bagi tempoh yang sama tahun lepas, iaitu penurunan 83 kluster (29.4 peratus)," katanya.Dr Muhammad Radzi berkata kluster tertinggi yang dilaporkan berlaku di sekolah menengah dan rendah iaitu 101 kluster bersamaan 50.8 peratus, diikuti 40 kluster atau 20.1 peratus di tadika."Tiada kes kematian dilaporkan daripada kesemua kluster yang telah direkodkan sepanjang tahun ini," katanya.


Fitnah Menteri Dalam Negeri, setiausaha akhbar buat laporan polis

PUTRAJAYA, 18 Ogos- Setiausaha akhbar kepada Menteri Dalam Negeri, Muhammad Zakwan Mustafa Kamal membuat laporan polis terhadap dua pemilik akaun di laman sosial berhubung kenyataan fitnah dan tohmahan kepada Menteri Dalam Negeri Datuk Seri Saifuddin Nasution Ismail.Kenyataan itu disifatkan sebagai satu usaha jahat untuk menjatuhkan reputasi menteri terbabit."Kalau ikutkan banyak yang kita lihat sebelum PRU DUN tempoh hari, di laman tiktok dan Facebook berkenaan dengan fitnah tetapi sejak akhir-akhir ia semakin menjadi-jadi."Dalam laporan polis, saya hanya masukkan dua saja dan saya juga maklum kepada pihak polis tadi bahawa masih ada lagi laman-laman sosial yang lain yang membuat fitnah tentang kenyataan yang dimaksudkan,"katanya.Beliau bercakap kepada media selepas membuat laporan polis di Ibu Pejabat Polis Daerah Putrajaya.Terdahulu Jabatan Pendaftaran Negara (JPN) menafikan isu tular yang mendakwa 54,000 warganegara China yang memohon kerakyatan negara ini.JPN dalam satu kenyataan berkata petikan yang ditular itu telah dimanipulasi daripada sebahagian kenyataan Menteri Dalam Negeri, Datuk Seri Saifuddin Nasution ketika sidang akhbar pada 9 Januari lepas sempena lawatan kerja rasmi beliau ke JPN.

(Setiausaha akhbar kepada Menteri Dalam Negeri, Muhammad Zakwan Mustafa Kamal)


MOTAC sasar 3.2 juta pelancong muslim ke Malaysia

(Majlis Pelancaran Bulan Pelancongan Islam 2023 (Islamic Tourism Month - ITM 2023) di Ipoh)

IPOH, 18 Ogos- Sebanyak 3.2 juta pelancong muslim disasar tiba ke negara ini sepanjang tahun 2023.Timbalan Menteri Pelancongan, Seni dan Budaya (MOTAC) Khairul Firdaus Akbar Khan berkata, jumlah itu merupakan 20% daripada 16.1 juta pelancong asing yang disasarkan tahun ini.Daripada angka itu, sejumlah RM49.2 bilion pula disasarkan sebagai hasil perbelanjaan oleh pelancong asing di negara ini.Namun, pihaknya yakin angka itu akan melebihi sasaran, kerana kelebihan yang ada pada Malaysia adalah negara ini merupakan perintis kepada Pelancongan dan Hospitaliti Mesra Muslim (MFTH), selain majoriti penduduk yang beragama Islam."Hasrat itu mampu dicapai, sekiranya pemain industri pelancongan Muslim berkenaan memainkan peranan masing-masing secara kolektif dan holistik, selain peranan yang dimainkan oleh Pusat Pelancongan Islam (ITC)."Malaysia memang terkenal sebagai satu tempat yang cukup mesra daripada sudut pelancongan Islam, kita sebenarnya tidak perlu lakukan banyak promosi tetapi kekurangan kita adalah daripada segi 'product offering',"katanya.Beliau berkata demikian dalam sidang media pada Majlis Pelancaran Bulan Pelancongan Islam 2023 (Islamic Tourism Month - ITM 2023) di Hotel Casuarina@Meru, Ipoh.ITM 2023 bakal diadakan pada 21 Ogos hingga 17 September 2023 ini, menampilkan pelbagai tawaran pelancongan mesra muslim menarik oleh industri pelancongan negara.

(Timbalan Menteri Pelancongan, Seni dan Budaya (MOTAC) Khairul Firdaus Akbar Khan)


Nahas Elmina: Isteri sahkan identiti pemandu e-hailing

KLANG, 18 Ogos - Proses pengecaman identiti salah seorang mangsa yang terlibat nahas pesawat ringan BeechCatch, Allahyarham Sharipuddin Shari berakhir pukul 2 petang tadi.Isteri Allahyarham, Suriana Muda mengesahkan identiti Allahyarham menerusi cebisan pakaian terakhir yang dikenakannya pada hari kejadian."Saya dimaklumkan jenazah akan dikeluarkan selewat-lewatnya pada hari Isnin. Apa-apa pun saya buat pengecaman tadi memang itu arwah suami saya, Shahripuddin Shari."Bila pihak IPD Sepang maklumkan, saya terus bergegas ke IPD Shah Alam."Dari situ, saya ke IPD Klang Selatan buat DNA dengan anak lelaki saya", katanya ketika ditemui media di kediamannya di Taman Vista, Bandar Baru Salak Tinggi hari ini.Allahyarham Sharipuddin merupakan seorang bekas tentera itu baharu sahaja berhijrah ke Salak Tinggi pada Disember tahun lalu dan bekerja sebagai pemandu e-hailing untuk menyara keluarga.Allahyarham meninggalkan seorang anak lelaki berumur 16 tahun dan seorang anak perempuan berusia 9 tahun.


Nahas pesawat: Suami tidak tunjuk petanda pelik- Isteri allahyarham Shaharul Amir

(Suhaila Akasha isteri kepada Allahyarham Shaharul Amir Omar)

KLANG, 18 Ogos- Naluri salah seorang isteri penumpang pesawat jenis Beechcraft Model 390 (Premier 1) yang terhempas di Elmina, Shah Alam seakan mengetahui sesuatu yang tidak kena dengan suaminya.Suhaila Akasha isteri kepada allahyarham Shaharul Amir Omar, menyatakan pada mulanya ibu anak empat itu tidak merasakan apa-apa namun nalurinya berubah selepas melihat video tular pesawat terhempas semalam.Allahyarham Shaharul Amir ada menghubungi beliau pada malam sebelum kejadian untuk memberitahu waktu pesawat berlepas."Suami setiap hari mesti hantar pesanan ringkas, atau menghubungi melalui telefon setiap kali dia mahu ke mana-mana."Tapi bila dia (suami) sudah tiada, memang sangat terkesan,"katanya.Allahyarham Shaharul Amir Omar merupakan pesara Tentera Laut Diraja Malaysia (TLDM) juga sempat berkongsi beberapa keping gambar dan video dalam pesawat itu menerusi aplikasi WhatsApp sebelum berlepas.Bagaimanapun Suhaila berkata, dia menerima dan reda terhadap kejadian yang menimpa suaminya.


KPDN mohon peruntukan tambahan Jualan Rahmah

MUAR, 18 Ogos - Kementerian Perdagangan Dalam Negeri dan Kos Sara Hidup (KPDN) berharap Program Jualan Rahmah dapat diteruskan dan diperluas pada tahun hadapan, melalui penambahan peruntukan daripada Kementerian Kewangan dalam bajet 2024.Pemangku Menterinya, Datuk Armizan Mohd Ali berkata, program itu bertindak sebagai satu pendekatan mitigasi jangka pendek bagi menangani isu kos sara hidup dalam kalangan rakyat."Legasi perjuangan Allahyarham Datuk Seri Salahuddin Ayub dapat diteruskan dan memerlukan peruntukan tambahan daripada RM100 juta ke RM200 juta kalau boleh dipertimbangkan."Supaya tahun hadapan kita dapat melaksanakan Program Jualan Rahmah secara besar-besaran", katanya ketika ditemui pemberita sebelum meneruskan sesi tinjauan mesraJualan Rahmah DUN Simpang Jeram, Sungai Abong, di sini.Sebanyak 99 barang keperluan asas dijual melibatkan sebuah pasaraya manakala 8 barang basah dijual dengan harga berpatutan oleh Persatuan Nelayan Kawasan Muar.Terdahulu, peruntukan sebanyak RM100 juta diperoleh menerusi Bajet 2023 bagi program jualan rahmah sebelum ditambah RM50 juta lagi pada 30 Julai lalu.


Sistem saraan baharu penjawat awam, bantu peningkatan kos sara hidup

KOTA KINABALU, 18 Ogos - Penjawat awam di negara ini amat memerlukan sebuah sistem saraan baharu bagi membantu mereka berdepan peningkatan kos sara hidup, kata Presiden Kongres Kesatuan Pekerja-Pekerja di Dalam Perkhidmatan Awam (Cuepacs) Datuk Adnan Mat.Beliau menyifatkan Sistem Saraan Malaysia (SSM) yang dilaksanakan sejak 2002 bagaikan kerangka 'rumah lama' yang sudah tidak sesuai.Katanya antara faktor yang perlu diteliti bagi sistem baharu itu termasuk kos sara hidup masa kini, struktur jabatan serta skop kerja yang telah berubah dan tahap kelayakan bagi memasuki suatu skim perkhidmatan.Bagaimanapun, Adnan berkata Ceupacs memahami kerajaan memerlukan masa untuk memuktamadkan suatu sistem saraan baharu yang bersesuaian, justeru pihaknya memohon kerajaan agar melaksanakan penambahbaikan terhadap sistem sedia ada, seperti kenaikan elaun atau imbuhan tetap lain."Kita berterima kasih kepada Perdana Menteri Datuk Seri Anwar Ibrahim kerana prihatin dengan permohonan kami antaranya dengan kenaikan gaji penjawat awam menjelang pembentangan Belanjawan negara pada Oktober akan datang. Kami zahirkan rasa terima kasih ini dengan produktiviti, kualiti dan integriti dalam kerja."Namun, kita mahukan sistem saraan baharu menggantikan SSM, tetapi jika kerajaan tidak mampu pada masa ini kita mohon kerajaan berikan kenaikan seperti imbuhan tetap lebih awal...” katanya kepada pemberita selepas Perhimpunan Penjawat Awam Sempena Program Merdeka MADANI Ceupacs, di sini.

Pada 11 Ogos lepas, Anwar dilaporkan berkata kerajaan berusaha untuk menaikkan sedikit gaji penjawat awam menerusi Belanjawan MADANI kedua yang akan dibentangkan di Parlimen pada Oktober ini.Perdana Menteri berkata ia sebagai langkah sementara, sehingga kajian menyeluruh berhubung skim gaji dan persaraan penjawat awam selesai dilakukan, dijangka tahun depan. - BERNAMA


Proses pengurusan mayat mangsa nahas pesawat terhempas dijangka selesai Isnin

(Tan Sri Razaruddin Husain memberi taklimat kepada keluarga mangsa)

KLANG, 18 Ogos- Proses bedah siasat dan pengecaman kesemua mayat nahas pesawat terhempas di Elmina dijangka selesai seawalnya pada hari Isnin.Ketua Polis Negara Tan Sri Razaruddin Husain berkata Jabatan Kimia memaklumkan ujian asid deoksiribonukleik (DNA) memakan masa untuk dipadankan dengan lebih 200 cebisan yang telah ditemui."Kita mengambil human remains ini ada yang tinggal badan, ada yang kepala sahaja, ada yang cebisan mengikut unit forensik. "Ada lebih kurang 200 cebisan jadi ia memakan masa untuk ambil dan memadankan DNA hingga hari Isnin,"katanya.Beliau juga berkata PDRM, pihak Hospital Tengku Ampuan Rahimah dan Jabatan Agama Islam Selangor akan memudahkan semua pengurusan jenazah selepas selesai ujian bedah siasat dan pengecaman.

(Ketua Polis Negara Tan Sri Razaruddin Husain)


Pemergian Allahyarham Datuk Seri Johari  kehilangan besar buat DUN Pelangai dan Pahang

BENTONG, 18 Ogos- Pemergian mengejut Ahli Dewan Undangan Negeri (DUN) Pelangai, Bentong Allahyarham Datuk Seri Johari Harun akibat nahas pesawat ringan di Elmina, Shah Alam semalam ibarat hilangnya permata buat penduduk di kawasan berkenaan.

(Nor Atira Othman, penduduk Simpang Pelangai, Bentong, Pahang/FOTO RTM)

"Mengejutkan.Macam tidak percaya kerana Allahyarham ibarat permata. Dia (Allahyarham Datuk Seri Johari) menjaga keperluan dan kebajikan penduduk di kawasan ini. Seorang perwira", katanya.

Bagi Anuar Mohd Yusof pula, Allahyarham disifatkan sebagai mudah mesra dan tidak kekok bergaul dengan semua lapisan masyarakat."Allahyarham sangat baik dengan para penduduk. Semua penduduk sangat menyenanginya."Allahyarham sangat suka belanja minum penduduk. Seorang yang tidak kedekut dan tidak sombong", katanya kepada pemberita RTM.

Sementara itu, Muhammad Firdaus Mohd Fadillah pula menganggap Allahyarham merupakan pemimpin berjiwa rakyat kerana sentiasa mendengar setiap permasalahan yang dihadapi dan berusaha bagi mencari penyelesaian setiap masalah."Kehilangan Allahyarham diibaratkan sebagai 'patah kaki' kepada penduduk Simpang Pelangai memandangkan jasanya yang besar kepada masyarakat."Allahyarham banyak membantu dalam program kemasyarakatan yang diadakan di sini serta terlibat dan turun padang bagi menjayakan program berkenaan. Ini merupakan kehilangan besar bagi Pahang", kata Firdaus.Allahyarham Datuk Seri Johari Harun memenangi kerusi Dewan Undangan Negeri (DUN) Pelangai pada Raya Umum ke-15 (PRU15) yang lalu dengan majoriti 4,048 undi.

Allahyarham kemudiannya dilantik menganggotai Ahli Majlis Mesyuarat Kerajaan Negeri (EXCO) Pahang dan memegang portfolio Kerajaan Tempatan, Perumahan, Alam Sekitar dan Teknologi Hijau.


MB Baharu Selangor angkat sumpah jawatan Isnin ini

KUALA LUMPUR, 18 Ogos –Sultan Selangor, Sultan Sharafuddin Idris Shah telah memberi perkenan untuk Istiadat Angkat Sumpah Jawatan dan Ikrar Aku Janji serta Pengurniaan Surat Cara Pelantikan Yang Amat Berhormat Dato’ Menteri Besar Selangor, diadakan pada Isnin ini bersamaan 21 Ogos 2023.

Menurut kenyataan Istana Alam Shah, istiadat itu akan diakakan di Balairung Seri, Istana Alam Shah, Klang pada pukul 11:00 pagi.

“Sementara itu, Istiadat Angkat Sumpah Jawatan dan Ikrar Aku Janji serta Pengurniaan Surat Cara Pelantikan Yang Berhormat Ahli-ahli Majlis Mesyuarat Kerajaan (EXCO) Negeri Selangor juga akan berlangsung pada 21 Ogos 2023 di Balairung Seri, Istana Alam Shah, Klang pada pukul 2:00 petang," menurut kenyataan tersebut.

Pilihan Raya Umum Dewan Negeri ke-15, pada 12 Ogos lalu menyaksikan, Pakatan Harapan (PH) menang 32 kerusi daripada 56 kerusi Dewan Negeri yang dipertandingkan sementara Perikatan Nasional (PN) memperoleh 22 kerusi dan Barisan Nasional, 2 kerusi di Selangor.

Antara calon Menteri Besar yang diperkatakan adalah Ahli Dewan Undangan Negeri, Sungai Tua, Datuk Seri Amirudin Shari.

Amirudin memperoleh 19,678 undi menewaskan dua calon lain, iaitu Muhammad Hanif Jamaluddin (PN-PAS) memperoleh 14,493 undi dan Suman Gopal (Bebas) yang mendapat 430 undi. Amirudin memperoleh undi majoriti sebanyak 5,185.

(Sultan Selangor, Sultan Sharafuddin Idris Shah)


Menara komunikasi Chini rosak akibat vandalisme, jejas perkhidmatan 4G

KUALA LUMPUR, 18 Ogos - Sebuah menara komunikasi yang terletak di Kampung Gasak Chini,Pekan, Pahang mengalami kerosakan akibat vandalisme.Suruhanjaya Komunikasi dan Multimedia Malaysia (SKMM) dalam kenyataan berkata kerosakan tersebut telah menyebabkan beberapa syarikat telekomunikasi mengalami gangguan perkhidmatan 4G.Menurut SKMM, gangguan turut melibatkan 8 lokasi iaitu Pekan Chini, Chini, Kampung Gemapai, Ramo Chini 3, Felda Chini Timur 1, Felda Chini 5, Chini Plantation, dan Chini Timur 2.SKMM turut memaklumkan hanya beberapa menara sahaja dijangka dapat dipulihkan untuk perkhidmatan sementara, selewat-lewatnya Sabtu ini.Tambah SKMM, kerja-kerja baik pulih akan mengambil masa yang lama kerana kerosakan teruk kepada menara komunikasi tersebut.


Pesawat ringan tergelincir ketika mendarat di Melaka

BATU BERENDAM, 18 Ogos- Sebuah pesawat Piper 28 hilang kawalan semasa mendarat di Landasan 21 Lapangan Terbang Antarabangsa Melaka (LTAM) Batu Berendam pada pukul 12.16 tengah hari tadi. Menurut Ketua Polis Daerah Melaka Tengah, ACP Christopher Patit,  kejadian berlaku ketika pesawat berkenaan sedang dalam latihan penerbangan. "Pesawat milik International Aero Training Academy Sdn Bhd (IATAC) itu dikawal oleh mangsa seorang wanita berusia 23 tahun."Mangsa tidak mengalami sebarang kecederaan namun hanya mengadu sakit pada bahagian dada akibat hentakan dan dibawa ke Hospital Melaka untuk tindakan lanjut,"kata ACP Christopher dalam satu kenyataan. Pesawat tersebut berjaya dikeluarkan sepenuhnya dari lokasi kejadian pada pukul 12.50 tengah hari.Setakat ini, belum ada laporan polis dibuat berhubung kejadian tersebut.


Skim Perubatan MADANI, tampung keperluan kesihatan golongan B40

KUALA LUMPUR, 18 Ogos- Program Skim Perubatan MADANI menjadi fokus Kementerian Kesihatan (KKM) bagi merealisasikan kerangka Ekonomi MADANI sebagai reformasi kepada sistem kesihatan.Menterinya, Dr Zaliha Mustafa berkata ia bertujuan menampung keperluan kesihatan golongan B40.Skim tersebut juga mengurangkan kesesakan yang berlaku di Jabatan Kecemasan dan Trauma."Setakat ini, kita telah menyasarkan beberapa kawasan. Pada asalnya 10 kawasan yang kita kenal pasti dan baru-baru ini kita tingkatkan lagi tambahan kepada 11 kawasan."Skim berkenaan akan diperluaskan ke seluruh negara termasuk Sabah dan Sarawak," katanya kepada pemberita dalam rancangan terbitan Radio Televisyen Malaysia (RTM).


Nahas pesawat, kerajaan salur bantuan kepada keluarga mangsa - PM

KLANG, 18 Ogos-  Proses forensik dan sampel asid deoksiribonukleik (DNA) mangsa nahas pesawat di Elmina, Selangor akan dipercepatkan, kata Perdana Menteri, Datuk Seri Anwar Ibrahim.Menurutnya, kerajaan juga akan menyediakan bantuan yang diperlukan oleh keluarga mangsa terlibat. "Semua akan diuruskan oleh kerajaan sama ada majlis agama...kerajaan Selangor dan jabatan berkenaan, kita akan bantu dan daripada segi kerajaan persekutuan, saya percaya negeri kita akan membantu meringankan beban keluarga, terutama yang tidak mempunyai pekerjaan tetap," katanya kepada pemberita di sini hari ini.Terdahulu, Anwar tiba di Jabatan Perubatan Forensik Hospital Tengku Ampuan Rahimah (HTAR) kira-kira pukul 1.00 tengah hari.Beliau yang diiringi Timbalan Perdana Menteri, Datuk Seri Dr Ahmad Zahid Hamidi dan Menteri Kesihatan, Dr Zaliha Mustafa meluangkan masa hampir 15 minit bertemu waris mangsa nahas pesawat Beechcraft.Turut hadir, Pengerusi Pakatan Harapan (PH) Selangor Datuk Seri Amirudin Shari, Ketua Polis Negara Tan Sri Razarudin Husain, Pengarah Jabatan Siasatan Jenayah (JSJ) Datuk Seri Mohd Shuhaily Mohd Zain dan Ketua Polis Selangor Datuk Hussein Omar Khan.

(Terdahulu, Anwar tiba di Jabatan Perubatan Forensik Hospital Tengku Ampuan Rahimah (HTAR) kira-kira pukul 1.00 tengah hari)

Artikel Berkaitan:Siasatan akan dilakukan terhadap pesawat Beechcraft - AnthonyTragedi Elmina: Pemandu Grab dipercayai berseoranganNahas pesawat Beechcraft, insiden ke-5 dalam tempoh 46 tahunSiasatan punca nahas Beechcraft bergantung keadaan kotak hitam


JAKIM anjur pelbagai program, libat penyertaan masyarakat berbilang kaum

PUTRAJAYA, 18 Ogos- Jabatan Kemajuan Islam Malaysia (JAKIM) akan mempelbagaikan program bersama masyarakat tanpa mengira kaum bagi memupuk rasa cinta kepada negara.

Ketua Pengarahnya, Datuk Hakimah Mohd Yusoff berkata program seumpama itu bertujuan mengajak orang ramai memperkukuh perpaduan dan sentiasa menjaga keharmonian masyarakat secara keseluruhan. "Jadi, nikmatilah kemerdekaan itu dan bawa nilai-nilai kemerdekaan dalam setiap jiwa dengan penuh rasa tanggungjawab."Penuh rasa amanah untuk memastikan kita mampu hidup dengan aman damai, perpaduan antara sesama rakyat tidak kira apa jua bangsa, agama dan budaya supaya kita dapat kekalkan keharmonian dalam negara kita yang tercinta ini," katanya selepas melancarkan Sambutan Bulan Kebangsaan Peringkat JAKIM, di sini hari ini.

(Ketua Pengarah JAKIM, Datuk Hakimah Mohd Yusoff)

Pada majlis yang disertai 100 warga JAKIM itu, Hakimah melekatkan Jalur Gemilang pada kenderaan rasmi jabatan sebagai simbolik perasmian acara. Beliau turut mengingatkan masyarakat supaya tidak membangkitkan sebarang isu yang boleh memecahbelahkan masyarakat.Malah sentiasa memperbaiki diri menjadi warganegara yang baik serta mampu menyumbang kepada negara.


Program Semarak Siswa Madani, Gotong-royong Kemerdekaan dekati masyarakat

KANGAR, 18 Ogos- Seramai 150 peserta menyertai Program Semarak Siswa Madani dan Gotong Royong Kemerdekaan sebagai satu tanggungjawab sosial kepada komuniti setempat.Program Semarak Siswa Madani kali kedua dilaksanakan pelajar UniMAP dengan aktiviti penukaran minyak hitam kepada 50 pemilik motosikal sebagai medium perkongsian dan pemindahan teknologi serta pengetahuan dikalangan siswa terbabit sebagai khidmat bakti bagi membantu masyarakat setempat.Menurut Pengerusi Yayasan Khayr Ummah Antarabangsa, Datuk Dr Fathul Bari Mat Jahya, bagi Program Gotong Royong pula, pelaksanaannya atas kesedaran dan tanggungjawab betapa pentingnya aspek kebersihan bagi mewujudkan suasana yang bersih, cantik dan harmoni khususnya di kawasan masjid.Pelaksanaan gotong royong ini juga diharap dapat menyerap dan menyebarkan nilai kebersihan di peringkat kampung untuk membentuk kesedaran kepada masyarakat bahawa kebersihan satu perkara yang dituntut oleh Islam.Program sebegini juga dilihat sebagai medium penting mengeratkan silaturahim dan saling hormat menghormati serta mengukuhkan perpaduan antara masyarakat.Beliau memaklumkannya pada Program Semarak Siswa Madani dan Gotong Royong Kemerdekaan di Masjid Saidina Umar Al Khattab, Kampung Guar Syed Alwi, Kangar.Program dianjurkan Pertubuhan Kebajikan Anak JATI Perlis (JATI) dengan kerjasama Jawatankuasa Masjid Saidina Umar Al Khattab dan Siswa UniMAP Perlis turut dihiasi dengan pemasangan Jalur Gemilang.

(Program Semarak Siswa Madani dan Gotong-royong Kemerdekaan sebagai tanggungjawab sosial kepada komuniti setempat)


Siasatan akan dilakukan terhadap pesawat Beechcraft - Anthony

KUALA LUMPUR, 18 Ogos- Siasatan segera dan terperinci akan dilaksanakan terhadap alat perakam suara kokpit pesawat yang terhempas di Elmina, Selangor semalam. Menteri Pengangkutan, Anthony Loke berkata rakaman suara kokpit yang ditemukan pasukan Biro Siasatan Kemalangan Udara (BSKU) pada pukul 10.20 malam tadi telah dihantar untuk dianalisa, awal pagi tadi. "Saya telah mengarahkan siasatan segera dan terperinci dilaksanakan terhadap perakam suara itu."Kita akan memberi maklum balas kepada orang ramai secepat mungkin selepas analisa ini dapat dipastikan," katanya kepada pemberita di sini.Tambahnya, punca nahas akan dimaklumkan secepat mungkin secara telus selepas analisa BSKU selesai dalam masa terdekat.Sementara itu, Kementerian Pengangkutan akan mengarahkan Pihak Berkuasa Penerbangan Awam Malaysia (CAAM) membuat siasatan terhadap pesawat jenis Beechcraft.Anthony berkata pihaknya tidak akan menghentikan operasi pesawat model itu secara terburu-buru dan akan membuat keputusan berdasarkan siasatan."Pihak CAAM akan membuat siasatan terperinci terhadap semua model yang sedang digunakan di negara ini," katanya.Sejak 1977 hingga kini, lima insiden berlaku melibatkan pesawat Beechcraft di Malaysia.

Artikel Berkaitan:Nahas pesawat: Operasi pencarian di lokasi 95 peratus selesaiApi marak di pesawat padam dalam tempoh enam minit - JBPMNahas pesawat Beechcraft, insiden ke-5 dalam tempoh 46 tahunTragedi Elmina: Hanya satu mayat sempurna


Tragedi Elmina: Pemandu Grab dipercayai berseorangan

SHAH ALAM, 18 Ogos- Pemandu Grab yang terlibat dalam nahas pesawat terhempas di Elmina, Selangor semalam tidak mengambil penumpang sejak pukul 2.00 petang semalam.Ketua Polis Negara, Tan Seri Razarudin Husain berkata semakan telah dilakukan pihaknya dengan syarikat e-hailing terbabit."Menerusi semakan dengan syarikat e-hailing itu, pemandu kereta terbabit sebenarnya telah menolak permohonan penumpang sejak pukul 2.00 petang."Pemandu tersebut dipercayai berseorangan, tetapi 'human remain' ini bila kita buat sampel asid deoksiribonukleik (DNA), baru kita tahu terdapat penumpang atau tidak," katanya kepada pemberita di sini.Beliau turut menyeru orang ramai yang merakam kejadian itu melalui kamera 'dashcam' untuk tampil membantu siasatan.

(Ketua Polis Negara, Tan Seri Razarudin Husain berkata semakan telah dilakukan pihaknya dengan syarikat e-hailing terbabit)

Berita Berkaitan:Nahas pesawat: Operasi pencarian di lokasi 95 peratus selesaiProses pengecaman mangsa nahas pesawat masih dijalankan - ZalihaSiasatan punca nahas Beechcraft bergantung keadaan kotak hitamTragedi Elmina: Hanya satu mayat sempurna


Nahas pesawat: Operasi pencarian di lokasi 95 peratus selesai

SHAH ALAM, 18 Ogos- Operasi pencarian saki baki cebisan mayat dan pembersihan di lokasi bangkai pesawat terhempas di Elmina, semalam telah 95 peratus selesai.Ketua Polis Negara, Tan Sri Razarudin Husain berkata tumpuan ketika ini adalah untuk membersihkan lokasi nahas bagi membuka laluan keluar masuk yang ditutup sejak semalam.Jelasnya lokasi pencarian meliputi 11,000 meter persegi."Hampir 95 peratus telah selesai...lagi lima peratus mungkin kita mengalihkan serpihan di bawah kereta itu yang belum angkat lagi."Tubuh yang dijumpai lengkap ada satu dan yang tidak lengkap itu hampir 9...kita boleh cakap bahawa kita telah pun mengesan atau menjumpai 10 tubuh...kalau di sebut dalam bahasa investigation dia 'human remain'.

(Ketua Polis Negara, Tan Sri Razarudin Husain (dua dari kanan) pada sidang media hari ini)

Beliau bercakap dalam sidang media di lokasi kejadian nahas, di sini hari ini.

DNA 22 waris mangsa diambilDalam pada itu, Razarudin berkata kesemua cebisan mayat yang ditemukan telah dibawa ke Hospital Tengku Ampuan Rahimah (HTAR) Klang untuk proses bedah siasat.Seramai 22 waris mangsa nahas pesawat terhempas juga telah diambil sampel asid deoksiribonukleik (DNA) untuk dipadankan."Sejumlah 22 waris telah kita ambil sampel DNA untuk dipadankan...selepas bedah siasat kita akan padankan dengan 'human remain' ini sampel DNA daripada keluarga-keluarga yang datang...selepas habis bedah siasat, kita akan serahkan kepada keluarga untuk dikebumikan," katanya.


Proses pengecaman mangsa nahas pesawat masih dijalankan - Zaliha

KUALA LUMPUR, 18 Ogos- Proses pengecaman mangsa nahas pesawat di Elmina, Selangor semalam masih dijalankan oleh petugas forensik di Hospital Tengku Ampuan Rahimah (HTAR).Bagaimanapun Menteri Kesihatan, Dr Zaliha Mustafa berkata pasukan terlibat memerlukan sedikit masa berikutan keadaan mangsa yang tidak sempurna akibat impak daripada nahas tersebut."Kita sebenarnya kalau boleh hendak mempercepatkan proses ini agar jenazah dapat dikembalikan kepada ahli keluarga. Cumanya berapa lama itu bergantung kepada keadaan mangsa atau mayat. Jadi tidak dapat dipastikan berapa lama tetapi terdapat beberapa proses yang perlu dilalui untuk menyelesaikan perkara berkenaan. Kita akan cuba secepat mungkin, kalau dapat hari ini, kita selesaikan hari ini," katanya kepada pemberita dalam rancangan terbitan Radio Televisyen Malaysia (RTM).Dalam pada itu, Zaliha turut menyatakan Kementerian Kesihatan Malaysia (KKM) telah menghantar beberapa pasukan terdiri daripada pegawai psikologi untuk memastikan keluarga mangsa mendapat sokongan emosi susulan kejadian yang menimpa.

Berita Berkaitan:Api marak di pesawat padam dalam tempoh enam minit - JBPMNahas pesawat Beechcraft, insiden ke-5 dalam tempoh 46 tahunTragedi Elmina: Hanya satu mayat sempurna30 pegawai forensik ditugaskan percepat proses bedah siasat mangsa


Api marak di pesawat padam dalam tempoh enam minit - JBPM

SEPANG, 18 Ogos- Kerja-kerja pembersihan di lokasi kejadian pesawat terhempas di Elmina, diteruskan.Ketua Pengarah Jabatan Bomba dan Penyelamat Malaysia (JBPM), Datuk Seri Abdul Wahab Mat Yasin berkata operasi pembersihan tersebut juga bagi mengenal pasti sekiranya masih terdapat anggota tubuh badan atau cebisan mayat.Jelasnya, seramai 18 anggota bomba mengambil masa 10 minit untuk sampai ke lokasi kejadian semalam, bagi respon awal."Masa sampai masih berlaku kebakaran dan anggota bomba mengambil tindakan segera memadamkan kebakaran tersebut dan dalam tempoh enam minit sahaja, ia berjaya dipadamkan dan terus buat proses pencarian sekiranya terdapat mangsa yang selamat pada ketika itu."Tetapi berdasarkan keadaan pesawat dan kenderaan yang terlibat...kita yakin tiada mangsa yang selamat."Kemudian proses pencarian mengenal pasti mayat sekitar kawasan tersebut berjaya dikesan dan kita membuat penandaan setiap sisa-sisa itu sehingga proses forensik oleh PDRM selesai baru kita dapat mengumpul mayat dan cebisan dan dibawa ke hospital," katanya.

(Datuk Seri Abdul Wahab Mat Yasin)

Beliau bercakap kepada media selepas menghadiri Majlis Sambutan Kepulangan Peserta Ekspedisi Kajian Simulasi Altitut Tinggi Mardi Himal, Nepal di Balai Ketibaan Lapangan Terbang Antarabangsa Kuala Lumpur (KLIA), di sini hari ini.


Nahas pesawat Beechcraft, insiden ke-5 dalam tempoh 46 tahun

KUALA LUMPUR, 18 Ogos- Insiden pesawat jenis Beechcraft Model 390 (Premier 1) yang terhempas berdekatan Bandar Elmina, Shah Alam, Selangor pada Khamis adalah pesawat kelima melibatkan jenis itu dalam tempoh 46 tahun.Kronologi insiden direkodkan bermula pada 29 Julai 1977, apabila sebuah pesawat Beechcraft 19 dengan dua orang dalam pesawat hilang ketika di ruang udara Johor selepas berlepas dari Pangkalan Udara Seletar, Singapura. Insiden kedua pula membabitkan pesawat ringan Beechcraft BE-36 dengan nombor pendaftaran 'VHTXY' dilaporkan hilang antara Seremban dan Tampin, Negeri Sembilan pada 17 Februari 1999.Dua hari kemudian (19 Februari 1999), sisa pesawat ditemukan oleh pasukan operasi mencari dan menyelamat menggunakan helikopter TUDM Nuri, yang dipandu oleh Mejar Syed Islam Shah Ajam kira-kira 12.55 tengah hari di condong Bukit Penda, Negeri Sembilan.Insiden yang ketiga pula berlaku pada 21 Disember 2016, pesawat Beechcraft King Air 200T milik Tentera Udara Diraja Malaysia (TUDM) terhempas ketika sesi latihan di Pangkalan TUDM Butterworth, Pulau Pinang.Tragedi pilu itu mengorbankan seorang juruterbang manakala tiga yang lain cedera parah.

(Bangkai pesawat Beechcraft B200T milik Tentera Udara Diraja Malaysia (TUDM) terhempasdi dalam kawasan Pangkalan Udara Butterworth pada 21 Disember 2016/BERNAMA)

Pada 22 November 2020, sebuah pesawat Beechcraft Bonanza F35 mendarat cemas di laluan kecemasan di KM47.8 Lebuhraya Utara-Selatan arah selatan, di Sedenak, dekat Kulai, Johor, selepas mengalami kerosakan enjin.Insiden terbaharu, 17 Ogos 2023 membabitkan Beechcraft Model 390 (Premier 1) terhempas di Bandar Elmina, Shah Alam, Selangor mengorbankan 10 nyawa.Lapan mangsa terdiri daripada dua anak kapal dan enam penumpang pesawat manakala dua lagi adalah orang awam.ADUN Pelangai, merangkap Pengerusi Jawatankuasa Kerajaan Tempatan, Perumahan, Alam Sekitar Dan Teknologi Hijau Negeri Pahang, Datuk Seri Johari Harun merupakan antara salah seorang penumpang yang terkorban.Artikel BerkaitanJangan kongsi gambar mangsa tragedi Elmina - MCMC10 mangsa terlibat, nahas pesawat di Lebuhraya Guthrie30 pegawai forensik ditugaskan percepat proses bedah siasat mangsaMB Selangor mohon jangan buat spekualasi berhubung nahas pesawat di Shah Alam


Jangan kongsi gambar mangsa tragedi Elmina - MCMC

CYBERJAYA, 18 Ogos- Orang ramai diminta menghormati dan menunjukkan empati yang tinggi kepada keluarga mangsa nahas pesawat di Elmina, Selangor, semalam.Suruhanjaya Komunikasi dan Multimedia Malaysia (MCMC) menjelaskan adalah penting untuk menjaga sensitiviti dan mengelakkan diri daripada berkongsi gambar mangsa tragedi tersebut."Berkongsi gambar dan rakaman video mangsa nahas berkenaan boleh menyinggung perasaan keluarga mangsa dan melanggar prinsip serta etika yang paling asas."Semua individu perlu membuat pertimbangan sewajarnya dengan menurunkan gambar mangsa tersebut dan tidak menyebar atau berkongsi lanjut kandungan berkenaan. "Sebarang perkongsian melibatkan gambar atau video mangsa tragedi dan mana-mana pihak yang terlibat boleh dikenakan tindakan undang-undang di bawah Seksyen 233 Akta Komunikasi dan Multimedia 1998," katanya menerusi kenyataan.

Berita Berkaitan:Tragedi Elmina: Hanya satu mayat sempurnaAgong, permaisuri zahir ucapan takziah kepada keluarga mangsa nahas pesawatPesawat terhempas di Elmina dinaiki enam penumpang dua kru – CAAM10 mangsa terlibat, nahas pesawat di Lebuhraya Guthrie


Siasatan punca nahas Beechcraft bergantung keadaan kotak hitam

KUALA LUMPUR, 18 Ogos- Siasatan terhadap punca kemalangan pesawat Beechcraft model 390 yang terhempas berhampiran bandar Elmina semalam, bergantung kepada keadaan kotak hitam ditemui.

Menurut Ketua Pegawai Eksekutif Pihak Berkuasa Penerbangan Awam Malaysia (CAAM), Datuk Kapten Norazman Mahmud pihaknya bekerjasama dengan Biro Siasatan Kemalangan Udara (BSKU) bagi menganalisis kotak hitam terbabit hari ini.

"Bergantung kepada keadaan kotak hitam itu sendiri...biasanya kotak hitam dapat bertahan hentakan ataupun kerosakan, makna ia benda yang paling kuat dalam kapal terbang dan dilindungi, tetapi ini semua bergantung kepada keadaan kotak hitam itu.

"Jika keadaannya masih sempurna, insya-Alah kita dapat data yang jelas, kalau agak kurang sempurna mungkin kita akan dapat data itu dalam cebisan-cebisan dan kita perlu analisa lebih teliti...jika kotak hitam itu dalam keadaan baik insya-Alah kita dapat mengetahui apa yang berlaku dalam pesawat," katanya.

Beliau berkata demikian dalam rancangan terbitan RTM.

Ditanya mengenai komunikasi antara juruterbang dengan petugas menara kawalan, Kapten Norazman berkata juruterbang perlu mengawal pesawat terlebih dahulu sebelum berkomunikasi dengan petugas menara kawalan.

"Saya tidak boleh nak mengagak apa masalah sebenar...tetapi reaksi pertama juruterbang adalah untuk mengawal pesawat, jadi untuk berkomunikasi dengan menara kawalan mengatakan mereka mengalami masalah, itu adalah dia punya 'tindakan kedua'.

"Langkah pertama adalah untuk mengawal pesawat...jadi mungkin keadaan masa itu tidak mengizinkan untuk mereka memberitahu kawalan trafik (petugas) apa masalah yang mereka hadapi...keutamaan sentiasa untuk menerbangkan pesawat, kemudian baru berkomunikasi," jelasnya.


Bot nelayan meletup, seorang kru maut

MERSING, 18 Ogos- Seorang kru bot nelayan maut selepas bot berkenaan meletup ketika berada di kedudukan empat batu nautika barat laut Pulau Tinggi, Mersing, semalam.Dua lagi kru dan tekong, dilaporkan selamat.Pengarah Agensi Penguatkusaan Maritim Malaysia (MARITIM) Zon Maritim Mersing, Komander Maritim Suhaizan Saadin berkata siasatan awal mendapati enjin bot berkenaan meletup sebelum api menyambar salah seorang kru yang berada di kawasan anjung bot.Mangsa yang maut dikenal pasti sebagai Muhmad Arodi Sulaiman, 43 tahun.Sementara itu, mangsa yang selamat adalah Mohd Ariffin Mohamed, 57 tahun, Mohd Nazri Che Soh, 43 dan Mamat Man, 59 tahun.

Semua mangsa termasuk mayat dibawa ke Jeti Pasukan Polis Marin Mersing untuk tindakan lanjut.Punca sebenar kejadian masih lagi dalam siasatan.


Tragedi Elmina: Hanya satu mayat sempurna

SELANGOR, 18 Ogos- Salah satu rakaman suara kokpit (CVR) daripada komponen kotak hitam pesawat jenis Beechcraft Model 390 (Premier 1) yang terhempas di Elmina, Selangor semalam telah ditemukan pada pukul 10.20 malam tadi.Menurut Ketua Polis Selangor, Datuk Hussein Omar Khan, pasukan penyiasat di lokasi nahas telah berjaya menemukan CVR berkenaan dan telah dihantar ke makmal untuk siasatan lanjut.Tambah beliau, CVR sebahagian daripada kotak hitam dan ia terbahagi kepada dua bahagian iaitu CVR dan perakam data penerbangan (FDR)."Misi pencarian sebahagian lagi kotak hitam akan terus dijalankan," katanya kepada pemberita di sini.Sementara itu, Ketua Polis Negara, Tan Seri Razarudin Husain berkata hanya satu daripada 10 mayat mangsa nahas pesawat itu ditemukan dalam keadaan sempurna.Katanya, kesemua mangsa terdiri daripada dua kru pesawat, enam penumpang, seorang penunggang motosikal dan pemandu kereta.Beliau berkata mayat yang ditemukan sempurna ialah penunggang motosikal tersebut."Setakat ini, kita tidak pasti sama ada pemandu kereta itu membawa penumpang atau tidak."Keutamaan sekarang adalah untuk mencari sebahagian lagi mayat mangsa yang tidak sempurna," kata Razarudin.

Berita Berkaitan:Senarai nama lapan penumpang dalam nahas pesawat di Shah Alam10 mangsa terlibat, nahas pesawat di Lebuhraya GuthrieMB Selangor mohon jangan buat spekualasi berhubung nahas pesawat di Shah AlamAgong, permaisuri zahir ucapan takziah kepada keluarga mangsa nahas pesawat


Agong, permaisuri zahir ucapan takziah kepada keluarga mangsa nahas pesawat

KUALA LUMPUR, 17 Ogos- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah merakamkan ucapan takziah kepada seluruh keluarga Datuk Seri Johari Harun dan sembilan mangsa lagi yang terkorban dalam nahas pesawat di Elmina, Shah Alam, Selangor.Menurut catatan di laman Facebook Istana Negara, Al-Sultan Abdulllah dan Tunku Azizah menzahirkan rasa dukacita dengan pemergian mengejut kesemua mangsa."Seri Paduka berdua berharap agar seluruh keluarga mangsa yang terlibat sabar dan tabah menghadapi dugaan serta suasana sedih dan pilu ini, dan mendoakan agar mereka dicucuri rahmat serta ditempatkan dalam kalangan mereka yang beriman dan beramal soleh,” katanya.Istana Negara turut memaklumkan Allahyarham Johari merupakan rakan akrab Seri Paduka berdua. Al-Sultan Abdulllah dan Tunku Azizah amat menghargai sumbangan Allahyarham Johari kepada Pahang terutama dalam memperjuangkan masyarakat desa serta luar bandar dan menyifatkan pemergiannya sebagai satu kehilangan besar kepada negeri itu dan pasangan diraja berkenaan.Johari merupakan Ahli Dewan Undangan Negeri Pelangai di Parlimen Bentong serta Pengerusi Jawatankuasa Kerajaan Tempatan, Perumahan, Alam Sekitar dan Teknologi Hijau Negeri Pahang.Terdahulu, Menteri Pengangkutan Anthony Loke Siew Fook mengesahkan bahawa beliau berada dalam senarai penumpang pesawat jenis Beechcraft Model 390 (Premier 1) yang terhempas di Lebuhraya Guthrie berdekatan Bandar Elmina di Shah Alam.Turut tersenarai dua juruterbang Shahrul Kamal Roslan dan Heikal Aras Abdul Azim serta lima penumpang lain iaitu Kharil Azwan Jamaludin, Shaharul Amir Omar, Mohamad Naim Fawwaz Mohamed Muaidi, Muhammad Taufiq Mohd Zaki dan Idris Abdol Talib @ Ramali.


MAIWP jadi sahabat mahkamah kes Nik Elin lawan kerajaan negeri Kelantan

KUALA LUMPUR, 17 Ogos- Majlis Agama Islam Wilayah Persekutuan (MAIWP) akan menjadi sahabat mahkamah (amicus curae) dalam kes berkaitan Nik Elin Zurina lawan kerajaan Kelantan di Mahkamah Persekutuan. Menteri di Jabatan Perdana Menteri (Hal Ehwal Agama), Datuk Dr. Mohd Naim Mokhtar menerusi kenyataannya berkata, MAIWP telah dibenarkan oleh mahkamah untuk berhujah bagi menyatakan pendirian terhadap permohonan individu tersebut untuk mencabar kesalahan jenayah syariah di Kelantan. Jelasnya, kebenaran untuk MAIWP berhujah, membawa kesan sama seperti pencelah di dalam kes berkenaan."Justeru, MAIWP akan memohon agar Petisyen Pemohon ini ditolak oleh mahkamah serta turut berhujah menentang kesalahan-kesalahan jenayah syariah yang dicabar oleh pihak pemohon,"katanya.Beliau menegaskan, Kerajaan Perpaduan akan terus mempertahankan agama Islam dan undang-undang syariah dengan menggunakan segala saluran yang dibenarkan. Tahun lalu, seorang peguam kelahiran Kelantan dan anaknya mengemukakan cabaran Perlembagaan yang mendakwa 20 peruntukan yang terkandung dalam Enakmen Kanun Jenayah Syariah (1) Kelantan 2019 adalah tidak sah kerana terdapat undang-undang Persekutuan yang turut meliputi kesalahan yang sama.

(Menteri di Jabatan Perdana Menteri (Hal Ehwal Agama), Datuk Dr. Mohd Naim Mokhtar)


Fadhlina nafi kerajaan tidak tunai janji bangunkan sekolah daif di Sarawak

KUALA LUMPUR, 17 Ogos- Menteri Pendidikan, Fadhlina Sidek menafikan dakwaan Timbalan Menteri Integriti dan Ombudsman Sarawak, Datuk Dr Juanda Jaya bahawa Kerajaan Persekutuan tidak menunaikan janji membina bangunan baharu bagi sekolah daif di negeri itu."Tidak betul, kita telah ada banyak pertemuan dengan kerajaan Sarawak dan juga selepas ini kita akan ada lagi pertemuan dari semasa ke semasa pertemuan dengan menteri pendidikan sarawak dan timbalanya berhubung utk memastikan semua progress dan kerja kerja seolah daif di sarawak dilaksanakan mengikut jadual,"katanya.Sementara itu, dalam perkembangan berlainan, Kementerian Pendidikan (KPM) menyerahkan kepada pihak berkuasa untuk mengambil tindakan tegas terhadap kes dera kanak-kanak lelaki berusia tujuh tahun yang dipercayai didera ibu dan rakannya di Pasir Gudang, Jumaat lalu.Fadhlina Sidek, berkata pihaknya tidak pernah berkompromi terhadap sebarang kes dera dan perilaku buli melibatkan murid sekolah."Dalam tindakan pihak berkuasa, perlakuan dera ini kita tidak bolah kompromi dan serah kepada pihak berkuasa untuk selesaikan,katanya.Beliau berkata demikian pada sidang medianya selepas Majlis Perasmian dan Penutupan Eksplorasi Merdeka @Muzium 2023 di Dataran Muzium Negara.


30 pegawai forensik ditugaskan percepat proses bedah siasat mangsa

SHAH ALAM, 17 Ogos - Kira-kira 30 pegawai forensik ditugaskan di Hospital Tengku Ampuan Rahimah Klang bagi mempercepat proses bedah siasat dan pengecaman mangsa nahas pesawat terhempas berhampiran Elmina, Shah Alam petang tadi.Jelas Menteri Kesihatan, Dr Zaliha Mustafa pihaknya turut menyediakan sokongan psikososial kepada keluarga mangsa nahas.Bagaimanapun, jangkaan masa untuk proses selesai masih belum dapat dipastikan."Kita nak selesaikan secepat mungkin supaya keluarga dapat membawa mangsa balik kerumah untuk urusan seterusnya. Kita dengar ada yang boleh dicam tetapi ada juga yang akan mengambil masa lama sedikit sebab ada cebisan, itu yang maklumat kami terima lah," kata Dr Zaliha, di sini.Beliau berkata demikian semasa melawat keluarga nahas pesawat jenis Beechcraft Model 390 (Premier 1) yang terhempas berhampiran bandar Elmina, di sini.


Empat rumah hangus dalam kebakaran di Binjai

CHUKAI, 17 Ogos- Empat buah rumah hangus dijilat api dalam sebuah kejadian di taman perumahan rumah murah Binjai, Kemaman petang tadi.Kesemua mangsa terlibat kini tinggal sehelai sepinggang serta hilang tempat berteduh dalam sekelip mata.Ketua Balai Bomba dan Penyelamat Balai Chukai, Mohd Zailani berkata, panggilan kecemasan diterima pihaknya kira-kira pukul 5.12 petang tadi.Beliau berkata, seramai 18 anggota bersama seorang pegawai operasi dikerahkan dan tiba dilokasi kejadian hampir 10 minit kemudian."Setibanya di lokasi, pasukan bomba mendapati empat kediaman telah terbakar kira-kira 70% hingga 95% ."Antara jentera terlibat adalah dua water tanker, satu Unit Bantuan Perkhidmatan Kecemasan (EMRS) dan satu van utiliti,"katanya.Jelas Mohd zailani, kejadian tidak melibatkan kemalangan jiwa dan kesemua mangsa berjaya menyelamatkan diri.Kebakaran tersebut berjaya dipadamkan sepenuhnya pada pukul 6.45 petang tadi, sementara punca kebakaran masih dalam siasatan.Beliau berkata demikian ketika dihubungi RTM.


Perak fokus komitmen pertahan kestabilan kerajaan negeri

IPOH, 17 Ogos- Meskipun wujud persepsi kononnya akan berlaku perubahan kerajaan negeri Perak susulan keputusan pilihan raya di enam negeri baru-baru ini, barisan pentadbiran kerajaan negeri sebulat suara menyatakan komitmen untuk terus berdiri teguh mempertahankan kestabilan dalam kerajaan di negeri itu. Menteri Besar, Datuk Seri Saarani Mohamad berkata kesemua 33 ADUN sepakat untuk menggembleng usaha dalam memastikan setiap agenda rakyat yang digariskan dalam pelan Perak Sejahtera 2030 dapat dilaksanakan."Tindakan berterusan memainkan sentimen dan polemik politik tidak akan mendatangkan apa-apa manfaat kepada rakyat dan negeri, malah boleh menggugat kepercayaan para pelabur sekali gus mengundang risiko kepada perjalanan negeri yang sedang pesat berkembang,"katanya.Beliau berkata demikian dalam sidang media selepas mengadakan pertemuan bersama ADUN kerajaan negeri Perak di Ipoh.Beliau dalam pada itu menasihati semua pihak untuk berpolitik secara bertanggungjawab dengan tidak mencetuskan polemik yang tidak mendatangkan manfaat kepada negeri.

(Menteri Besar, Datuk Seri Saarani Mohamad)